text:
IX Башҡортостандың йәш журналистары фестивале тамамланды
IX Башҡортостандың йәш журналистары фестивале тамамланды, ул 13-14 сентябрҙә республиканың Иглин районында үтте. Сарала төбәк киң мәғлүмәт сараларының 35 йәшкә тиклемге 60-ҡа яҡын вәкиле ҡатнашты.
Матур йолаға әүерелгән был сара сәләмәтләндереү-күңел асыу комплекстарының береһендә үткәрелде. Ҡатнашыусылар өсөн лекциялар, семинарҙар, оҫталыҡ дәрестәре ойошторолдо.
БР Журналистар союзы рәйесе Артур Дәүләтбәков фестивалдә ҡатнашыусыларҙың юғары әүҙемлеген билдәләне.
— Сараның беренсе көнөндә журналистар алдында «Башинформ» мәғлүмәт агентлығының баш мөхәррире Шамил Вәлиев сығыш яһаны. Ул хәҙерге заман журналистикаһы хаҡында фекерҙәре менән бүлеште. Артабан ул йәш журналистарҙың төрлө темаларға ҡағылышлы бихисап һорауҙарына яуап бирҙе, — тип һөйләне Артур Хәсән улы. – Лайыҡлы алмаш үҫеп килеүен аңланыҡ: ижади фекерләгән, аҡыллы йәштәр яңыса эшләргә теләй.
Йәш журналистар алдында БР элемтә һәм киң коммуникациялар министры Борис Мелкоедов, республика Президенты Хакимиәте етәксеһе урынбаҫары Аббас Ғәлләмов, Мәскәү дәүләт матбуғат университеты ректоры Константин Антипов һәм башҡа абруйлы ҡунаҡтар сығыш яһаны. «Башҡортостан Республикаһының Блогерҙар мәктәбе» етәксеһе Евгения Куцуева, Башҡортостан радиоһы һәм телевидениеһы вәкилдәре оҫталыҡ дәрестәре үткәрҙе.
Фестиваль сиктәрендә «Сәйер кеше» конкурсына йомғаҡ яһалды. Уның еңеүсеһе тип «Учалинская газета» хәбәрсеһе Эльза Скрипченко танылды.


c: text/html

text:
Өфө «Рәсәй ҡалаһы. Милли һайлау-2012» конкурсының тәүге ун ҡалаһы иҫәбенә инде
Өфө «Рәсәй ҡалаһы. Милли һайлау-2012» конкурсының тәүге ун ҡалаһы иҫәбенә инде. 60023 тауыш йыйып, Башҡортостан баш ҡалаһы рейтингтың һигеҙнсе баҫҡысын биләне. Интернет-проектта йәмғеһе 7 миллиондан ашыу кеше ҡатнашты.
Интернет-тауыш биреү һөҙөмтәләре буйынса беренсе урынды Смоленск яуланы (285805 тауыш). Псков, Иркутск, Бөйөк Новгород, Чебоксар, Улан-Удэ, Төмән ҡалалары ла шулай уҡ алдынғылар рәтендә.
«Рәсәй ҡалаһы» — илдең иң танылған, абруйлы ҡалаларын һайлауға йүнәлтелгән проект. Рейтингка Рәсәйҙең барлыҡ ҙур административ үҙәктәре – йәмғеһе 81 ҡала инде.
Город-россии.рф сайтында ҡалаларҙың тарихы һәм мәҙәниәте, иҫтәлекле урындары һәм архитектура ҡомартҡылары тураһында ҡыҙыҡлы мәғлүмәт, фотоһүрәттәр урынлаштырылған.

robotstxt: allowed

filter: keep


text:
Ҡулланыусыларға сифатһыҙ тауар өсөн 77,1 һум аҡса кире ҡайтарылды
2009 йылдың ноябрендә Башҡортостан Дәүләт аҙыҡ-түлек идаралығы ҡулланыусыларҙың 48 мөрәжәғәтен ҡараны. Республика халҡы сифатһыҙ тауарҙар һатыуға, сифатһыҙ хеҙмәтләндереү күрһәтеүҙәренә зарланды.
Дәүләт аҙыҡ-түлек идаралығы мәғлүмәттәренә ҡарағанда, туғыҙ осраҡта ҡулланыусыларға конфликтты судҡа тиклем тәртиптә көйләү өсөн дәғүәләр төҙөүҙә ярҙам күрһәтелде. Мөрәжәғәттәр һөҙөмтәләре буйынса боҙолған хоҡуҡтарын тергеҙеү өсөн биш дәғүә ғаризаһы бирелде. Дәүләт аҙыҡ-түлек идаралығы белгестәре ҡулланыусыларҙың хоҡуҡтарын боҙоу буйынса алты суд процесында ҡатнашты. Ҡулланыусыларҙың хоҡуҡтары суд тәртибендә тергеҙелде.
Мөрәжәғәттәрҙе ҡарау һөҙөмтәләре буйынса ҡулланыусыларға сифатһыҙ тауарҙар һәм хеҙмәтләндереүҙәр өсөн 77,1 мең һум аҡсалары ҡайтарылды.


text:
Республика райондарында күреү һәләтен диагностикалау үҙәктәре асыла Фото: Иглин районы хакимиәте
Республика райондарында күреү һәләтен диагностикалау үҙәктәре асыла
Республика райондарында күреү һәләтен диагностикалау үҙәктәре асыла Фото: Иглин районы хакимиәте
ӨФӨ, 2015 йыл, 28 июль. /«Башинформ» мәғлүмәт агентлығы, Әлим Фәйезов/.
Республика райондарында күреү һәләтен диагностикалау үҙәктәре асыла. Шишәмбе, 28 июлдә, Иглин районы үҙәге Иглиндә лә ошондай учреждение үҙ ишектәрен асты.
Муниципалитет хакимиәтенән хәбәр итеүҙәренсә, бөгөнгә тиклем район үҙәгендә күреү һәләтен диагностикалау, шулай уҡ яңы быуын оптикаһы булмаған. Халыҡ тикшерелеү өсөн баш ҡалаға йөрөгән.
— Беҙ тәүге тапҡыр Иглиндә эш башлайбыҙ. Кешеләргә сифатлы оптика, диагностика, фитобар, дарыуҙар тәҡдим итәбеҙ. Был Иглиндә һәм яҡын-тирәләге ауылдарҙа йәшәүселәргә бик кәрәк», — тине «Фармленд» ябыҡ акционерҙар йәмғиәте вәкиле Сирена Әсәҙуллина.
Иглин халҡына ҡотлау һүҙҙәре менән мөрәжәғәт итеп, район башлығы Ғауфан Шәйхетдинов, ҡасабала күп профилле дарыухананың асылыуы бик мөһим, тип билдәләне, шуның менән бергә яҡташтарына һау-сәләмәт булыуҙарын, балалар үҫтереүҙәрен теләне.
«Район халҡының ҡапыл артыуы эшҡыуарлыҡ структураларының эшмәкәрлегендә ыңғай сағыла, әммә урындағы поликлиника эште башҡарып өлгөрмәй. Шуға күрә шәхси фирмалар ярҙамға килә. Әгәр быға тиклем районда бер шәхси стоматология клиникаһы булһа, быйыл йәй ике шәхси медицина учреждениеһы асылды, унда лаборатория һәм эске органдарҙы диагностикалау бар, терапевт, гинеколог, уролог эшләй», — тип хәбәр итте Иглин районы хакимиәтенең мәғлүмәт-аналитика бүлеге етәксеһе Айгөл Одинцова.


text:
Республика вәкилдәре — Халыҡ-ара шашка буйынса донъя кубогы этабында иң яҡшылары Фото: «Башнефть» профессиональ шашка клубының матбуғат хеҙмәте
Республика вәкилдәре — Халыҡ-ара шашка буйынса донъя кубогы этабында иң яҡшылары
Республика вәкилдәре — Халыҡ-ара шашка буйынса донъя кубогы этабында иң яҡшылары Фото: «Башнефть» профессиональ шашка клубының матбуғат хеҙмәте
ӨФӨ, 2016 йыл, 24 май. /«Башинформ» мәғлүмәт агентлығы, Әлим Фәйезов/.
Башҡортостан вәкилдәре Халыҡ-ара шашка буйынса донъя кубогының өсөнсө этабында яҡшы һөҙөмтәләр күрһәтте. Ярыш кисә Испанияның Салоу ҡалаһында тамамланды.
«Салоу Опен» халыҡ-ара турнирына 138 ҡатнашыусы, шул иҫәптән «Башнефть» профессиональ шашка клубы спортсылары Александр Георгиев, Айнур Шәйбәков, Муродулло Амриллаев, Айгөл Иҙрисова килде.
Егерме ике халыҡ-ара гроссмейстер ҡатнашлығындағы уйында ғәмәлдәге чемпион Александр Георгиев еңеү яуланы. Уның артынса Айнур Шәйбәков, Муродулло Амриллаев — бишенсе. Ҡатын-ҡыҙҙар араһында Айгөл Иҙрисова — етенсе.
Этап йомғаҡтары буйынса Донъя кубогының дөйөм положениеһы үҙгәрҙе. Айнур Шәйбәков өсөнсө урынға күсте, Александр Георгиев — дүртенсе, Муродулло Амриллаев — туғыҙынсы.
Былтырғы уйында еңеүсе булған Тамара Танһыҡҡужина Салоу ҡалаһында үткән ярышта ҡатнаша алманы. Испанияла Наталия Садовска (Польша) еңеү яуланы, Тамара Танһыҡҡужина икенсе урында, өсөнсөлә — Айгөл Иҙрисова.
Донъя кубогының киләһе этабы быйыл 4-10 сентябрҙә Польшаның Карпач ҡалаһында уҙа, тип хәбәр иттеләр «Башнефть» шашка клубының матбуғат хеҙмәтендә.


text:
Республика аграрийҙары 3 млн тоннанан ашыу иген һуҡҡан
Бөгөнгө көндә Башҡортостан игенселәре 3 млн 3 мең тонна иген һуғып алған. БР Ауыл хужалығы министрлығы белгестәренең быйылғы йылға прогноздары аҡланды. Әммә ураҡ кампанияһы ямғырҙар арҡаһында бер аҙға һуҙылған. Ведомствонан хәбәр итеүҙәренсә, аяҙ көндәр аграрийҙарға ураҡ эштәрен дауам итергә мөмкинлек биргән.
Бөгөнгө көндә ете район аграрийҙары иген культураларын тулыһынса йыйып алған, ҡалғандары һуңғы гектарҙарҙа эшләй. Стәрлетамаҡ районы эшсәндәре ураҡты тәүгеләрҙән булып тамамланы. 202 мең тонна иген йыйып, улар республика икмәгенә ҙур өлөш индерҙе.
Ауырғазы, Илеш, Саҡмағош райондары буйынса игендең тулайым йыйымы 130 мең тоннанан ашты.


text:
Өфөлә һөнәрендә иң яҡшыларҙы наградлау тантанаһы үттеФото: Андрей Старостин
Өфөлә һөнәрендә иң яҡшыларҙы наградлау тантанаһы үтте
Өфөлә һөнәрендә иң яҡшыларҙы наградлау тантанаһы үттеФото: Андрей Старостин
Бөгөн Башҡортостан Президенты Мортаза Рәхимов производство алдынғыларына, ижади интеллигенция һәм төбәк йәмәғәтселеге вәкилдәренә дәүләт наградалары тапшырҙы. Тантана Республика Йортонда үтте.
Орден, миҙал, маҡтау грамоталары һәм исемдәргә 50-нән ашыу кеше лайыҡ булды. Улар араһында – төҙөүселәр, нефтселәр, ауыл эшсәндәре, табиптар, уҡытыусылар, фән һәм мәҙәниәт хеҙмәткәрҙәре, хеҙмәтләндереү өлкәһе вәкилдәре.
«Бөгөн беҙ үҙенең хеҙмәте һәм таланты менән республиканың социаль-иҡтисади, рухи-мәҙәни үҫешенә ҙур өлөш индергәндәрҙе тәбрикләйбеҙ», — тип билдәләне Башҡортостан Президенты, бүләкләү тантанаһын асып.


text:
Фото:
Уҡытыусылар көнө менән!
Фото:
Башҡортостан Президенты Рөстәм Хәмитов мәғариф хеҙмәткәрҙәрен, педагогик хеҙмәт ветерандарын һөнәри байрамдары — 5 октябрҙә билдәләнгән Уҡытыусылар көнө менән ҡотланы. Төбәк башлығы ҡотлауында шулай тиелә:
“Беҙҙең һәр беребеҙҙең уҡытыусылары бар. Уларҙың һабаҡтары беҙҙе тормош юлынан алып бара, беҙгә көс бирә. Тап ошондай уҡытыусыларҙың тырышлығы менән беҙ әхлаҡи әҙерлек алабыҙ. Тап уларҙың ярҙамы менән беҙ ғүмер буйы үҫәбеҙ.
Бөгөн пелагогтарҙың һөнәри кимәленә ҡарата талаптар ярайһы уҡ артты. Уларҙың эшенең һөҙөмтәлелеге өлгәш буйынса ғына түгел, шулай уҡ улар уҡытып сығарған уҡыусыларҙың ысын компетентлығы, конкуренцияға һәләтлелеге һәм уларға ихтыяж менән билдәләнә. Заман уҡытыусыһы инновацион технологияларға һәм уҡытыу сараларына эйә булырға һәм, тәү сиратта, үҙ аллы фекер йөрөтөргә, дөрөҫ ҡарарҙар ҡабул итергә һәм үҙе һайлаған юл өсөн яуаплылыҡҡа эйә булып өйрәнергә тейеш.
Әлбиттә, педагогия хеҙмәткәрҙәренең матди хәлен һиҙелерлек яҡшырта алманыҡ. Уларға ярҙам күрһәтеү мәсьәләләре республикала иң мөһимдәрҙең береһе булып ҡала. “Мәғариф” милли проектына, айырым маҡсатлы республика программаларына ярашлы хеҙмәткә түләүҙең һәм дәртләндереүҙең яңы системаһы ошо бурысты тормошҡа ашырыуға йүнәлтелә. Беҙ был эште ғәмәлгә ашыра алырбыҙ, тип ышанам. Уҡытыусының хеҙмәте абруйлы буласаҡ һәм уның өсөн лайыҡлы түләнәсәк.
Һеҙгә һаулыҡ һәм именлек, һайлаған эшегеҙгә тоғролоҡ, яңы ижади ҡаҙаныштар һәм уҡыусыларығыҙҙың рәхмәтле булыуын теләйем”.


text:
Рәсәй сәйәсәте мәктәбенән оҫталыҡ дәресе
Өфөнөң Конгресс-холында Рәсәй сәйәсәте мәктәбе менән ойошторолған мастер-класс үтте.
Презентацияла Волга буйы федераль округының йәш эшҡыуарҙары – Рәсәй Йәш эшҡыуарҙар ассоциацияһы ағзалары һәм партнерҙары ҡатнашты.
Башҡортостан Бизнес-тренерҙары һәм консультанттары ассоциацияһы президенты Ғабдулла Хәмитов модератор булып сығыш яһаған мастер-класс сиктәрендә бер нисә тема тикшерелде. Атап әйткәндә, эшҡыуарлыҡҡа бала саҡтан ыңғай ҡараш булдырыу тураһында һүҙ барҙы.
Шулай уҡ инициативалы йәш эшҡыуарҙарҙы эҙләү һәм уларға артабан ярҙам итеү менән бәйле мәсьәләләр ҡаралды.


text:
Өфөлә халыҡ-ара химия форумы үтәсәк
Башҡортостан Президенты Рөстәм Хәмитов республиканың Газпром менән хеҙмәттәшлеге перспективаларын юғары баһаланы. Блогерҙар менән осрашыу барышында ул Өфөгә килгәнендә Газпром башлығы Алексей Миллер менән һөйләшеп килешелгәндәр тураһында һөйләне.
Берлектәге перспективалы проекттар иҫәбендә — Өфөлә Башҡортостан биләмәһендә, шулай уҡ Рәсәй Федерацияһы биләмәһендә урынлашҡан күп төрлө сәнәғәт производстволарын үҙ эсенә аласаҡ халыҡ-ара химия форумы үткәреү. Был идеяны РФ сәнәғәт һәм сауҙа министры Виктор Христенко ла хуплап өлгөрҙө.


text:
Өфө Рәсәйҙең йәйге биатлонсыларын ҡабул итә
Шаршамбы, 21 июлдә, Өфөнөң «Биатлон» спорт-һауыҡтырыу копмлексында йәйге биатлон буйынса Рәсәй беренселеген һәм чемпионатын асыу тантанаһы үтте. Был ярыштар Олимпиада уйындарында, донъя һәм Европа чемпионатында ҡатнашыу өсөн Рәсәй йыйылма командалары составына иң көслө спортсыларҙы һайлап алыу этабы булып тора.
Уйындарҙы асыу тантанаһында Башҡортостан Республикаһы Йәштәр сәйәсәте, спорт һәм туризм министрлығы, Башҡортостан Республикаһы биатлон буйынса олимпиа резервы махсуслаштырылған балалар-үҫмерҙәр мәктәбе һәм БР РОСТО ДОСААФ вәкилдәре ҡатнашты.
Ярыштарҙа Башҡортостандан, Татарстандан, Карелия, Сыуашстан, Марий Иленән, Удмуртиянан, Мордовия, Мәскәү ҡалаһы һәм өлкәһенән, Санкт-Петербург, Һарытау, Ханты-Манси автономиялы округынан, Силәбе, Төмән, Новосибирск, Мурманск, Свердловск, Ҡурған, Смоленск, Һамар, Вологда, Ульяновск, Архангельск өлкәләренән һәм Пермь крайынан 189 спортсы ҡатнашасаҡ.
Аҙна дауамында спортсылар «кросс», «кросс-спринт», «кросс-персьют» и «күләмле старт» дисциплиналарында көс һынашасаҡ.
Ярыштар программаһы түбәндәгесә:
22 июль – спринт: ир-егеттәр, юниорҙар — 4 км, ҡатын-ҡыҙҙар, юниорҙар — 3 км;
23 июль — кросс-персьют: ир-егеттәр, юниорҙар — 6 км, ҡатын-ҡыҙҙар, юниорҙар — 5 км;
25 июль — масс-старт: ир-егеттәр, юниорҙар — 6 км, ҡатын-ҡыҙҙар, юниорҙар — 5 км.


text:
Төҙөлөштө үҫтереүгә өс миллиард һум самаһы аҡса бүленә
2010 йылға республика адреслы инвестиция программаһын тормошҡа ашырыуға федераль бюджеттан өс миллиард һумға яҡын аҡса бүлеү планлаштырыла. Был мәғлүмәттәрҙе Башкортостан Республикаһы Төҙөлөш, архитектура һәм транспорт министрлығынан хәбәр иттеләр. Был сумманың байтаҡ өлөшө халыҡҡа торлаҡ шарттарын яҡшыртыуға социаль ярҙам буйынса сараларҙы тормошҡа ашырыуға, шулай уҡ республиканың капиталь төҙөлөш объекттарын финанслауға йүнәлтеләсәк.
Быйыл тормошҡа ашырылған ҙур проекттарҙан Шамонин ҡасабаһындағы социаль мөһим объекттарҙы атарға мөмкин. Бында мәктәп һәм янғын һағы депоһы төҙөлә башлаясаҡ.
БР Төҙөлөш министрлығы матбуғат хеҙмәте вәкиле Фидарис Багаевтың һүҙҙәренә ҡарағанда, район һәм ҡалаларҙа ла республика бюджеты средстволарына балалар баҡсалары, мәктәптәр, медицина учреждениелары һәм башҡа объекттар төҙөү һәм реконструкциялау планлаштырыла.


text:
«Башҡортостан ҡыҙы» журналы Көнсығыштың бөйөк ҡатындары менән таныштырыуын дауам итә
ӨФӨ, 2015 йыл, 1 декабрь. /«Башинформ» мәғлүмәт агентлығы, Ләйлә Аралбаева/.
«Башҡортостан ҡыҙы» журналының ноябрь һаны донъя күрҙе. Баҫма хәбәрселәре республикала йәшәүсе уңышлы, ҡыҙыҡлы һәм лайыҡлы ҡатын-ҡыҙҙарыбыҙ хаҡында яҙыуын дауам итә.
Данлыҡлы педагог, филология фәндәре докторы Зәйтүнә Шәрипованың исеме әҙәбиәт һөйөүселәргә яҡшы таныш. «Тәрән йылға тын аға» тип атаған уның хаҡындағы мәҡәләһен Гөлназ Ҡотоева. Ысынлап та, үҙ асыштары тураһында ҡысҡырып йөрөү уға хас түгел, әммә тәрән аҡылы, иплелеге, тынғыһыҙ хеҙмәте менән ихтирам һәм һөйөү яулаған Зәйтүнә Яхъя ҡыҙы. Күп яҡлы шәхестең күңел донъяһы, үткәне, бөгөнгөһө һәм әҙәбиәт, фән үҫеше хаҡындағы фекерҙәре күптәрҙе уйланырға мәжбүр итер, моғайын.
Башҡаларҙың йәшәйешен, хеҙмәтен, баһаһын, үҙ күңел нуры менән дә балҡытып, йәмәғәтселеккә еткерер оҫталыҡҡа эйә журналист һөнәре — иң ауырҙарҙың береһелер. Шундай тынғыһыҙ, ихлас, тырыш һылыу заттарҙан тележурналист Гүзәлиә Борханова ла. Уның эш даирәһе һәм тормошто ҡабул итеү серҙәре хаҡында Альбина Ғөбәйҙуллинаның «Йәйғорло яҙмыш» мәҡәләһендә танышырға мөмкин.
Зиннур Йәрмөхәмәтовтың шәхесе Сибай, Урал аръяғы төбәгендә генә түгел, Башҡортостан кимәлендә лә билдәлеләрҙән һанала. Оҙаҡ йылдар ҡала хакимиәте башлығы булып эшләгән, һуңғы 16 йылда БДУ-ның Сибай институтын уңышлы етәкләгән уҙамандың исеме лә, эшмәкәрлеге лә һәр саҡ иғтибар үҙәгендә. Оҫта етәксе, талапсан хужа Зиннур Ғөбәйҙулла улы шәхси тормошо хаҡында интервью биреүгә күнекмәгән. Ҡатын-ҡыҙҙар һәм ғаилә өсөн тәғәйенләнгән баҫмаға сер итеп кенә ҡыҙыҡһындырған һорауҙарыбыҙға яуап бирергә ризалашты. Был турала Гөлдәр Яҡшығолованың «Ир баһаһы — изгелек» тигән яҙмаһында уҡый алаһығыҙ.
Журнал «Көнсығыштың бөйөк ҡатындары» тигән рубрикала исемдәре тарих йылъяҙмаһына ингән гүзәл заттарыбыҙ менән таныштырып килә. Рубриканы алып барыусы Гөлнара Хәлфетдинова был һанда монгол халҡының милли геройы Мандухай Сәсәндең сағыу яҙмышы, мәшһүр эштәре хаҡында бәйән итә.
Билдәле прозаик Факил Мырҙаҡаевтың 65 йәшлек юбилейы айҡанлы тәҡдим ителгән уның «Бурыс дәфтәре» тигән мәрәкәле хикәйәһе лә, Нәзирә Ишҡолова менән Наилә Кималованың «Ҡыҙҙар моңо» рубрикаһында баҫылған шиғри шәлкемдәре лә әҙәбиәт һөйөүселәрҙең күңеленә хуш килер.
Яҙмышы халыҡ, республика яҙмышынан айырылғыһыҙ аҫыл ҡатындарыбыҙ бар. Гөлназ Ҡотоеваның «Фиҙаҡәрлек өлгөһө» тигән мәҡәләһендә шуларҙың береһе — СССР-ҙың мәғариф отличнигы, Башҡортостан халыҡ мәғарифының атҡаҙанған хеҙмәткәре Ғәлиә Мөхәмәтйәнова хаҡында һүҙ бара.
«Гүзәл заттың күңел торошо ла, ғаилә тормошо ла, иң оло һөйөнөс — әсәлек бәхетен кисереүе, тимәк, был донъяла төп тәғәйенләнешен үтәй алыуы ла уның ҡатын-ҡыҙ һаулығына бәйле, тип яҙа «Сәләмәтлек — донъя бәрәкәте» тигән мәҡәләне әҙерләгән Альмира Кирәева. Баш ҡаланың 22-се дауаханаһының тәжрибәле табибы Гөлназ Нурғәлина биргән кәңәштәр ҡатын-ҡыҙҙарға үҙ сәләмәтлектәренә етдиерәк ҡарарға, һаулыҡтың донъя бәрәкәтен хасил иткән ҡиммәттәрҙән икәнен аңларға ярҙам итер.
«Ҡара ерҙә илаһи ожмах баҡсаһы тыуҙырған һәм миллионлы ҡала эсендә мөғжизәле йәшеллек оазисы сәскә атһын өсөн йән йылыһын йәлләмәгән мөләйем ханымдың күңел донъяһы ла гөлләмәләй сағыу һәм киң ҡоласлы», — был юлдар данлыҡлы Өфө лимонарийы етәксеһе Фәриҙә Садиҡова хаҡында. Альбина Ғөбәйҙуллинаның ошо егәрле шәхес менән ҡорған әңгәмәһе «Хозур баҡсаның бер гөлө» тип атала.
Журнал уҡыусылар яратып ҡабул иткән «Камиллыҡҡа ынтылыш» рубрикаһында драматик стилдә кейенеү үҙенсәлектәре тәфсирләнһә, «Тәмлекәс» рубрикаһында өйҙә колбаса бешерергә өйрәтерҙәр.


text:
Бухгалтерға премияларҙы артыҡ түләгәне өсөн штраф һалына
Өфөнөң Орджоникидзе районында район-ара һалым инспекцияһы бухгалтеры ойошмаға ике миллион һумға яҡын зыян килтерә. Был прокурор тикшереүе барышында асыҡлана. Хәҙерге ваҡытта пенсияла булған белгес 2009 йылдың 1 ғинуарынан 30 апреленә тиклем премия һәм отпуск аҡсаларын артығы менән иҫәпләп сығара.
«Вазифауи бурысын тейешенсә үтәмәү» статьяһы буйынса енәйәт эше ҡуҙғатыла, ҡатын үҙ ғәйебен тулыһынса таный. Суд уға ете мең һум күләмендә штраф формаһында хөкөм сығара, тип хәбәр итә БР Прокуратураһы матбуғат хеҙмәте.


text:
Баш ҡалала республика Дәүләт Йыйылышының көҙгө сессиялағы тәүге пленар ултырышы асылды Фото: Олег Яровиков
Баш ҡалала республика Дәүләт Йыйылышының көҙгө сессиялағы тәүге пленар ултырышы асылды
Баш ҡалала республика Дәүләт Йыйылышының көҙгө сессиялағы тәүге пленар ултырышы асылды Фото: Олег Яровиков
ӨФӨ, 2015 йыл, 17 сентябрь. /«Башинформ» мәғлүмәт агентлығы, Арина Рәхимҡолова/.
Башҡортостандың Дәүләт Йыйылышы – Ҡоролтай йортонда республика парламентының көҙгө сессиялағы тәүге пленар ултырышы асылды. Депутаттар 40-ҡа яҡын закон проектын ҡарай. Юл хәрәкәте хәүефһеҙлеге дәүләт инспекцияһы идаралығы начальнигы Динар Ғилметдинов республикалағы юл хәрәкәте хәүефһеҙлеге тураһында мәғлүмәт менән сығыш яһаны.
Халыҡ һайланыусылары «Башҡортостан Республикаһында дәүләт милкен хосусилаштырыу тураһында», «Халыҡты һәм биләмәләрҙе тәбиғи һәм техноген ғәҙәттән тыш хәлдәрҙән һаҡлау тураһында», «Башҡортостан Республикаһында балаға айлыҡ пособие тураһында»ғы закондарға үҙгәрештәр индереү хаҡында закон проекттары өҫтөндә эшләүҙе тамамларға тейеш.
«Башҡортостан Республикаһында кеше хоҡуҡтары буйынса вәкил тураһында», «Башҡортостан Республикаһында дәүләт наградалары һәм маҡтаулы исемдәр тураһында», «Янғын хәүефһеҙлеге тураһында», «Башҡортостан Республикаһында ваҡлап һатыу баҙарҙарын ойоштороу тураһында»ғы закондарға үҙгәрештәр индереүҙе күҙ уңында тотҡан закон проекттары закон сығарыусылар иғтибарына тәүгә тәҡдим ителде.


text:
Республикала 2-се марттағы һайлауҙарға әҙерлек бара. Был юлы урам йыйындары, гәзит аша әрепләшеүҙәр әлегә артыҡ бар тип әйтеп булмай. Халыҡ та хәҙер һайлауҙарға барыу беҙҙең ватандашлыҡ бурысыбыҙ, балаларыбыҙҙың киләсәген хәстәрләйбеҙ тип фекерләй.
Ғөмүмән, һәр һайлауҙа үҙәк өсөн 85 процент тауыш йыйған Башҡортостанда башҡа төрлө яуап булыуы мөмкин дә түгел. Хәҙер юғары вазифа биләүселәр Дмитрий Медведевты ҡаршыларға әҙерләнә. Алдағы 4 йылда илдең төп айыуы буласаҡ түрә Өфөгә 26-сы февралдә килер тип көтөлә.


text:
Быйыл туғыҙынсы класс уҡыусылары Төп дәүләт имтиханын былтырғыға ҡарағанда яҡшыраҡ биргән — Мәғариф министрлығы Фото: Олег Яровиков
Быйыл туғыҙынсы класс уҡыусылары Төп дәүләт имтиханын былтырғыға ҡарағанда яҡшыраҡ биргән — Мәғариф министрлығы
Быйыл туғыҙынсы класс уҡыусылары Төп дәүләт имтиханын былтырғыға ҡарағанда яҡшыраҡ биргән — Мәғариф министрлығы Фото: Олег Яровиков
ӨФӨ, 2016 йыл, 14 июнь. /«Башинформ» мәғлүмәт агентлығы, Эльмира Сабирова/.
Быйыл Башҡортостанда туғыҙынсы класс уҡыусылары Төп дәүләт имтиханын былтырғыға ҡарағанда яҡшыраҡ биргән. Математика буйынса имтихан һөҙөмтәләрен тикшереп, Башҡортостан Мәғариф министрлығы эксперттары «икеле» алыусылар һиҙелерлек кәмегән тип белдерә. Ошо фәндән һынау тотҡан 36 меңдән ашыу кешенең 1875-е эшен «икеле» билдәһенә яҙған. 19 меңдән ашыуы — «дүртле», 4,6 мең самаһы уҡыусы «бишле» алған. Предметтар буйынса апелляция срогы республиканың мәғариф ведомствоһы сайтында баҫылған. Апелляцияны ҡарағанда Берҙәм дәүләт имтиханын тапшырған уҡыусы һәм уның ата-әсәһе, шулай уҡ йәмәғәт күҙәтеүселәре ҡатнаша ала.
Яҡын арала рус теленән һөҙөмтәләр билдәле була. Ваҡытында имтихан тапшыра алмағандар 15,17 һәм 21 июндә һынау тота.
Быйыл Башҡортостанда бөтәһе 36 меңдән ашыу туғыҙынсы класс уҡыусыһы Төп дәүләт имтиханын тапшырҙы.


text:
Волга буйы федераль округы йәш ғалимдарының ғилми хеҙмәттәре конкурсына заявкалар ҡабул итеү дауам итә
Волга буйы федераль округы йәш ғалимдарының ғилми хеҙмәттәре конкурсына заявкалар ҡабул итеү 16 апрелгә тиклем дауам итә. Ул киләһе өс йүнәлеш буйынса үткәрелә: техник, гуманитар һәм тәбиғи фәндәр.
Фәнни смотрҙа йәш ғалимдар (35 йәшкә тиклемге магистранттар, аспиранттар, фән кандидаттары һәм 40 йәшкә тиклемге фән докторҙары), шулай уҡ йәштәрҙең фәнни коллективтары (өс кешенән дә күберәк булмаған) ҡатнаша ала.
Өҫтәп үтәйек, конкурс II Волга буйы федераль округы йәш ғалимдары форумын үткәреү сиктәрендә ойошторола. Йәш ғалимдарҙың фәнни-тикшеренеү эшмәкәрлеген дәртләндереү, шулай уҡ фән һәм юғары һөнәри белем биреү өлкәләре өсөн кадрҙар әҙерләү бәйгенең төп маҡсаттары булып тора.
Конкурс тураһында тулыраҡ мәғлүмәт http://bash.rosmu.ru/activity/announces/543.html сайтында урынлаштырылған.


text:
Фото:
Польша илсеһе Войцех Зайончковский: «Башҡортостандың халыҡ-ара хеҙмәттәшлек итеү өсөн ҙур потенциалы бар»
Фото:
Өфөгә эшлекле визит менән Польша Республикаһының Рәсәй Федерацияһындағы Ғәҙәттән тыш һәм Тулы хоҡуҡлы илсеһе Войцех Зайончковский етәкселегендәге Польша делегацияһы килде. Ҡунаҡтар Башҡорт дәүләт университетында булды, республиканың Сауҙа-сәнәғәт палатаһы етәксеһе менән осрашты, республиканың Поляк мәҙәниәте һәм мәғарифы үҙәге эше менән танышты.
— Башҡортостандың баш ҡалаһынан ҡалған тәьҫораттар тик ыңғай ғына, — тип билдәләне Польша Республикаһының Рәсәйҙәге Ғәҙәттән тыш һәм Тулы хоҡуҡлы илсеһе «Башинформ» агентлығында үткән матбуғат конференцияһында. – Һеҙҙең республикала 20 йыл тирәһе элек булғайным, был ваҡыт эсендә Өфө үҙгәргән. Төбәктең халыҡ-ара хеҙмәттәшлек итеү өсөн ҙур потенциалы булыуы асыҡ күренә.
Войцех Зайончковский Польшаның иҡтисадта, ауыл хужалығында, аҙыҡ-түлек сәнәғәтендә, торлаҡ хужалыҡта эшлекле мөнәсәбәттәр булдырырға теләүе хаҡында һөйләне. Мәғариф өлкәһенең дә, илсе фекеренсә, хеҙмәттәшлек булдырыу өсөн ҙур перспективалары бар.
Польша Республикаһының Рәсәй Федерацияһындағы Ғәҙәттән тыш һәм Тулы хоҡуҡлы илсеһе Войцех Зайончковский Поляк мәҙәниәте һәм мәғарифы үҙәге эшмәкәрлегенә юғары баһа бирҙе. Иҫегеҙгә төшөрәбеҙ, «Яңырыу» үҙәге 1997 йылда булдырылған.


text:
Рөстәм Хәмитов Рәсәй Биатлонсылары союзы президенты Александр Кравцов менән осрашты Фото: Олег Яровиков
Рөстәм Хәмитов Рәсәй Биатлонсылары союзы президенты Александр Кравцов менән осрашты
Рөстәм Хәмитов Рәсәй Биатлонсылары союзы президенты Александр Кравцов менән осрашты Фото: Олег Яровиков
ӨФӨ, 2016 йыл, 17 февраль. /«Башинформ» мәғлүмәт агентлығы, Александр Смирнов/.
16 февралдә Республика йортонда Башҡортостан Башлығы Рөстәм Хәмитов Рәсәй Биатлонсылары союзы президенты Александр Кравцов менән осрашты. Осрашыуҙа төбәктә биатлонды үҫтереү мөмкинлектәре тикшерелде.
– Беҙ бөгөн илдең төп биатлон төбәге түгел, әммә барыһы ла алда әле. Уй-пландарыбыҙ, объекттар бар, артабан нисек эшләргә кәрәклеген аңлайбыҙ, – тине Рөстәм Хәмитов. – Өҫтәүенә хәҙер республикабыҙға юғары квалификациялы тренерҙарҙы йәлеп итеү буйынса эш алып барабыҙ. Шунһыҙ мөмкин түгел.
Александр Кравцов Өфөлә биатлон комплексын тергеҙеү кәрәклеген билдәләне.
– Бергәләп ошо комплексты тергеҙеү һәм мөһим сараларҙы кире ҡайтарыу мөмкинлеген табыуыбыҙҙы теләр инем. Сөнки Европа, донъя чемпионаттары, хатта йәйге биатлон да республикаға ғына түгел, биатлонға ла статус биреүсе мөһим саралар, – тине Рәсәй Биатлонсылары союзы президенты. – Өфө – ошондай саралар уҙғарыу өсөн иң уңайлы төбәктәрҙең береһе.
Яҡтар шулай уҡ Башҡортостан шифаханаларында спортсыларҙы реабилитациялау мәсьәләләрен тикшерҙе.
– Ошо йәһәттән беҙҙә яҡшы мөмкинлектәр бар. Спортсыларҙы һауыҡтырыу ғына түгел, аяҡҡа баҫтыра алабыҙ, – тип билдәләне Рөстәм Хәмитов. – Беҙҙә уникаль алымдар, шифаханалар, дауалау йорттары бар. Был, ысынлап та, Рәсәйҙә генә түгел, донъяла ла юҡ.
Республика Башлығы спорт һәм дауалаусы туҡланыуҙа йылҡысылыҡ һәм умартасылыҡ продукттарын файҙаланырға тәҡдим итте.
Осрашыуҙа дүрт тапҡыр Олимпия чемпионы һәм ун бер тапҡыр донъя чемпионы Александр Тихонов ҡатнашты.


text:
Республикала уртаса айлыҡ эш хаҡы 2014 йылда 23 779,8 һум тәшкил итә
ӨФӨ, 2014 йыл, 17 октябрь. /«Башинформ» мәғлүмәт агентлығы, Эльвира Латипова/.
Башҡортостанда уртаса айлыҡ эш хаҡы ағымдағы йылда 23 779,8 һум тәшкил итә. Ғинуар-сентябрь өсөн тулы ойошмалар теҙмәһе буйынса мәғлүмәттәрҙе Башҡортостанстат анализлаған.
Волга буйы федераль округында был күрһәткес буйынса Татарстан лидерлыҡ итә — айына 27 330,5 һум. Унан һуң Пермь крайы (26 277,2), Һамар (25 082,2) һәм Түбәнге Новгород (24 937,1) өлкәләре килә.
Реаль эш хаҡының үҫеш күрһәткесе буйынса Башҡортостан Волга буйы федераль округында иң һуңғы. Республикала эш хаҡының ысын үҫеше инфлацияны иҫәпкә алғанда 2013 йылғы күрһәткес менән сағыштырмаса ни бары 0,2 процент тәшкил итә. Ҡалған төбәктәрҙә үҫеш темптары юғарыраҡ – 1,2 проценттан алып (Һарытау өлкәһе) 5,5 процентҡа тиклем (Удмурт Республикаһы).


text:
Башҡортостан төҙөүселәре Европа предприятиелары менән хеҙмәттәшлекте үҫтерә
Башҡортостан Республикаһы төҙөлөш, архитектура һәм транспорт министры вазифаһын башҡарыусы Рауил Ибәтуллин етәкселегендә эш төркөмө бер нисә Европа илдәрендә булды. Производство линиялары монтажы менән бәйле мәсьәләләрҙе хәл итеү, шулай уҡ беҙҙең республикаға ағас кирбестәр етештереү һәм брикетлау өсөн ҡорамалдар ҡайтарыу сәфәрҙең төп маҡсаты булды.
Визит дауамында делегация Венецияла (Италия) «Di Piu BRIK» компанияһына барҙы. Башҡортостандан килгән ҡунаҡтарҙы был компанияның һәр төрлө бөртөклө материалдарҙы, шул иҫәптән торфты брикетлау өсөн тәғәйенләнгән механик престары менән таныштырҙылар.
Штутгартта (Германия) эш төркөмө оҡшаш предприятиеларҙы ҡараны.
Шулай уҡ республиканың рәсми кешеләре аҙ ҡатлы йорттар төҙөлөшө өсөн махсус рәүештә йорттар етештереү, транспортлау, монтажлау һәм биҙәү технологияһын әҙерләгән «ЛБ Инжиниринг ГмбХ» (Австрия) компанияһы менән яҡындан танышты. Был турала «Башинформ» агентлығы хәбәрсеһенә БР Төҙөлөш, архитектура һәм транспорт министрлығының матбуғат хеҙмәтенән хәбәр иттеләр.
Хәтерегеҙгә төшөрәбеҙ, ағымдағы йылдың майында Австрия технологияһы буйынса аҙ ҡатлы йорттар төҙөлөшө өсөн стена панелдәре етештерәсәк «Үҙ йортом» компанияһына яңы технологиялар тапшырыу сараһы үтте. Әлеге ваҡытта яҙма килешеүҙәр буйынса Башҡортостанда технологик ҡорамалдарҙы монтажлау эштәре алып барыла.


text:
Өфөлә «Бабич» нәфис фильмы ХХ быуат башындағы тарихи ваҡиғаларҙы сағылдырасаҡФото: Георгий Шишкин
Өфөлә «Бабич» нәфис фильмы ХХ быуат башындағы тарихи ваҡиғаларҙы сағылдырасаҡ
Өфөлә «Бабич» нәфис фильмы ХХ быуат башындағы тарихи ваҡиғаларҙы сағылдырасаҡФото: Георгий Шишкин
ӨФӨ, 2016 йыл, 23 июнь. /«Башинформ» мәғлүмәт агентлығы, Ләйлә Аралбаева/.
Бер нисә көндән Өфөлә «Бабич» исемле тулы метражлы тарихи фильм төшөрөлә башлай. Картина башҡорт әҙәбиәте классигы, ижтимағи-сәйәси эшмәкәр, тәүге Башҡорт Хөкүмәте ағзаларының береһе Шәйехзада Бабичтың тормош һәм ижад юлына арналған. Бөгөн «Башинформ» агентлығының конференциялар залында авторҙар фильм өҫтөндә эшләү үҙенсәлектәре хаҡында һөйләне. Ижади процесс 27 июндә башлана һәм ноябргә тиклем дауам итә. Премьера 2017 йылдың март-апрель айҙарына билдәләнгән.
Фильмдың нигеҙендә 1914-1919 йылдарҙа Башҡортостанда, Ырымбурҙа, Троицкиҙа, Силәбелә булған тарихи ваҡиғалар ята. Кинотаҫма күбеһенсә Өфөлә төшөрөлә. Баш ҡалала иҫтәлекле урындар аҙ ҡалһа ла, Башҡорт дәүләт педагогия университеты һәм Башҡорт дәүләт филармонияһы ижади төркөмгә үҙ биналарын тәҡдим иткән. Интерьерҙар, костюмдар һәм реквизиттар менән Башҡорт драма театры, Мәжит Ғафури исемендәге йорт-музей, «Любизар» 1-се башҡорт полкы» хәрби-тарихи клубы ярҙам итә. Тарихи реконструкция компьютер технологиялары ярҙамында ла тергеҙеләсәк. Мәҫәлән, был Ырымбурҙағы Карауанһарайға ҡағыла.
«Материал бик ҡыҙыҡ. Мин күптән ошо дәүер тураһында кино төшөрөргә хыялландым, әммә эште ниҙән башларға белмәнем. Ғәзим Шафиҡовтың «Ырғаҡтарға аҫылған ҡабырға» китабын һәм башҡа әҫәрҙәрҙе уҡып сыҡтым. Былтыр студенттар ҡуйған «10 июль» спектаклен ҡараным һәм Бабичтан, Иманскийҙан, Әлмөхәмәтовтан башлап республикабыҙҙы төҙөүҙә ҡатнашҡан бөтә кешеләрҙең бөтөнлөгөн күрҙем», — тип һөйләне режиссер Булат Йосопов.
Фильмдың сценарийы өҫтөндә Башҡортостандың һәм Рәсәйҙең халыҡ артисы, Өфө дәүләт сәнғәт институты профессоры Таңсулпан Бабичева һәм ошо уҡыу йортоноң башҡорт теле уҡытыусыһы Гөлсәсәк Саламатова эшләй.
Фильмда 80-гә яҡын персонаж буласаҡ. Шәйехзада Бабич ролен Милли йәштәр театры актеры Илгиз Таһиров уйнай. Театр эшмәкәре Вәлиулла Мортазин-Иманский образын Башҡорт драма театры актеры Руслан Хайсаров, Әхмәтзәки Вәлидиҙе — Рәмзил Сәлмәнов, йырсы һәм композитор Ғәзиз Әлмөхәмәтовты — Артур Ишмөхәмәтов, Бабичтың атаһын Риф Сәйфуллин кәүҙәләндерә.


text:
Ужым культураларына Башҡортостанда 600 мең гектар бүленгән
Быйыл ужым культураларына Башҡортостанда 600 мең гектар бүлеү планлаштырылған, тип хәбәр итә республика Ауыл хужалығы министрлығының матбуғат хеҙмәте. Әлеге ваҡытта сәсеү эштәре 49 район баҫыуҙарында бара. Аграрийҙар сәсеү өсөн кәрәкле орлоҡ материалдары менән тәьмин ителгән.
Бөгөнгә ужым культуралары 109 мең гектарҙа сәселгән, ул пландан 18 процент тәшкил итә. Сәсеү буйынса лидер булып Әлшәй районы килә, унда план 47 процентҡа үтәлгән (7,5 мең гектар). 6 мең гектарҙан ашыу Дәүләкән һәм Күгәрсен, 5 мең гектарҙан ашыу Ауырғазы, Мәләүез һәм Миәкә райондарында сәскәндәр.


text:
Өфөлә грузин киноһы кистәре миҙгеле асылды
Халыҡтар берҙәмлеге көнөнә ҡарата республиканың Ш.Руставели исемендәге грузин милли-мәҙәни үҙәге грузин киноһы кистәре миҙгелен асты. Тәүге кисә Өфөнөң «Смена» кинотеатрында үтте. «Мимино» киноһын ҡарарға Өфөнөң грузин, әзербайжан, әрмән һәм украин йәмғиәттәре йәштәре йыйылды.
Башҡортостан Республикаһындағы Грузин милли-мәҙәни үҙәге рәйесе Давид Гурешидзе фекеренсә, грузин киноһы кистәрен үткәреү элекке Советтар Союзы халыҡтары араһында уникаль бәйләнештәрҙе тергеҙеүҙә ҙур роль уйнай.
— Дөйөм кешелек ҡиммәттәрен өҫтөн ҡуйған мәҙәниәт төрлө милләт һәм дин кешеләрен берләштереү сараһы булып тора, — тип билдәләне Давид Гурешидзе. – Халыҡтар араһындағы мәҙәни бәйләнештәр дуҫлыҡ һәм татыулыҡты һаҡлап ҡалырға ярҙам итә. Дәүләт һәм йәмғиәт мәҙәниәтте һәр ваҡыт айырыусы һаҡларға тейеш.


text:
Башҡортостан аграрийҙары вәкиле Дмитрий Медведев менән осрашты
Рәсәй Президенты Дмитрий Медведев менән осрашыуҙа «Базы» ауыл хужалығы кооперативы Вадим Соколов ауылды социаль үҫтереү, ауыл араһындағы юлдар төҙөлөшө, йәш белгестәрҙе йәлеп итеү һәм уларҙы торлаҡ менән тәьмин итеү кеүек мәсьәләләрҙе күтәрҙе. Тармаҡтың иң яҡшы 12 вәкиле составында республиканың иң уңышлы ауыл хужалығы етәкселәренең береһе дәүләт башлығы менән Рәсәй ауыл хужалығы үҫешендәге проблемалар һәм уның перспективалары буйынса әңгәмәләшеүҙә ҡатнашты. Осрашыу Мәскәү янындағы Горки резиденцияһында үтте.
— Быйылғы ураҡ эштәре һөҙөмтәләренә йомғаҡ яһарға иртәрәк әле, — тине Дмитрий Медведев, ауыл эшсәндәрен һөйләшеүгә саҡырып. — Шулай ҙа нимәлер әйтергә мөмкин. Шуныһы билдәле, былтырғыға ҡарағанда быйылғы йыл ауыл эшсәндәрендә лә, дөйөм алғанда бөтә ил халҡында ла ыңғай тәьҫораттарҙы күберәк ҡалдырҙы, сөнки хәлдәр былтыр ысынлап та ауыр ине. Һеҙ ҙә күп эшләнегеҙ, беҙ ҙә бында, ауылға ярҙам итеү буйынса төрлө ҡарарҙар ҡабул итеп, барыһын да үтәргә тырыштыҡ.
Президент был ғәмәлдәрҙең бушҡа булмауын билдәләне. Бар осраҡта ла түгелдер, бәлки, шулай ҙа хәлдәрҙең радикаль насарайыуы күҙәтелмәне.
Дәүләт башлығы агросәнәғәт комплексына дәүләт ярҙамы саралары тураһында ла һөйләне.
— Быйылғы уңыш күпкә яҡшыраҡ, — тип аграрийҙар эшмәкәрлегенә яҡынса йомғаҡ яһаны Президент. — Әле үк иген уңышы 90 миллионға тоннаға тиерлек етә. Тағы ла күберәк – 95 миллион тонна йыйырға өмөт бар. Һәр осраҡта ла беҙҙең ҡышҡы осорҙо үтергә, эске ихтыяжды, шул иҫәптән киләһе йылға күсәсәк резервты тәьмин итерлек мул запасыбыҙ бар.
Дмитрий Медведев быйыл соя, рапс, көнбағыштан рекордлы уңыш алыныуын билдәләне. Дәүләт башлығы шәкәр сөгөлдөрөнән мул уңыш көтөлөүен дә телгә алды.
— Хатта уңыш йыйыуҙың нисек алып барылғанын ҡарау теләге бар, сөнки был эштәр әле тамамланмаған. 40 миллион тонна самаһы уңыш алырға иҫәп тотабыҙ: былтырғыға ҡарағанда был ике тапҡырға күберәк. Улай ғына ла түгел, был техник культураны үҫтереү тарихында беҙ бындай күрһәткескә бер тапҡыр ҙа өлгәшкәнебеҙ юҡ ине.
«Ауылды социаль үҫтереү» программаһын артабан тормошҡа ашырыу Дмитрий Медведевтың аграрийҙар делегацияһы менән осрашыуындағы төп темаға әйләнде. Был йүнәлештәге эштәр дауам ителәсәк, тип белдерҙе Президент. Ауыл эшсәндәре йәнә дәүләт башлығына сәсеүлектәрҙе страховкалау кеүек бөгөнгө көндәге киҫкен проблема менән мөрәжәғәт итте, һәм ошоға бәйле страховка компанияларының намыҫлы эшләүе мәсьәләһен күтәрҙе.
Вадим Соколов аграрийҙарҙың Дмитрий Медведев менән һөйләшеүенең һөҙөмтәле булыуын, дәүләт башлығы менән әңгәмәләшеүҙән ыңғай тәьҫораттар ҡалыуын билдәләне.


text:
«Bell» Көньяҡ-Африка компанияһы Башҡортостанда самосвалдар етештерергә ниәтләнәФото: Олег Яровиков
«Bell» Көньяҡ-Африка компанияһы Башҡортостанда самосвалдар етештерергә ниәтләнә
«Bell» Көньяҡ-Африка компанияһы Башҡортостанда самосвалдар етештерергә ниәтләнәФото: Олег Яровиков
ӨФӨ, 2014 йыл, 14 ноябрь. /«Башинформ» мәғлүмәт агентлығы, Илья Спиридонов/.
13 ноябрҙә Республика Йортонда Башҡортостан Президенты Рөстәм Хәмитов Көньяҡ-Африка Республикаһының Рәсәй Федерацияһындағы Ғәҙәттән тыш һәм Тулы хоҡуҡлы Илсеһе Мандиси Мпахлуа менән осрашты. Яҡтар Башҡортостанда «Bell» самосвалдарын етештереү перспективаларын һәм башҡа үҙ-ара хеҙмәттәшлек мәсьәләләрен тикшерҙе.
Рөстәм Хәмитов, әлеге ваҡытта республиканың Көньяҡ-Африка Республикаһы менән тауар әйләнеше 100 мең долларҙан арта, тип билдәләне. Әммә Башҡортостан хеҙмәттәшлекте нығытыу һәм уртаҡ эшмәкәрлек йүнәлештәрен үҫтереү менән ҡыҙыҡһына.
— Машина эшләү производствоһы, автобустар, станоктар, төҙөлөш материалдары өлөшөндә Көньяҡ-Африка Республикаһына тауарҙар поставкаларға әҙербеҙ. Һеҙҙә эшләү өсөн белгестәрҙе лә йүнәлтә алыр инек, – тип билдәләне республика башлығы.
Мандиси Мпахлуа Көньяҡ-Африка Республикаһының шулай уҡ кооперация зонаһын киңәйтеүҙә һәм инвесторҙар йәлеп итеүҙә ҡыҙыҡһыныуын белдерҙе. Илсенең фекеренсә, республиканы тау-мәғдән сығарыу сәнәғәте өсөн ҡорамалдар поставкалаусы компаниялар ҡыҙыҡһындыра ала.
— Әлеге ваҡытта ошондай ҡорамалдар сығарыу буйынса Башҡортостанда производствоны эшләтеп ебәреүҙе ҡарайбыҙ. Көньяҡ-Африка Республикаһынан «Bell» компанияһы самосвалдар етештерә. Был бик көслө компания. Компанияның Рәсәйҙә етештереүсе булараҡ эшләүе өсөн шарттарҙы һәм мөмкинлектәрҙе өйрәнәбеҙ. Көньяҡ-Африка Республикаһында «Bell» компанияһының абруйы бик яҡшы, һәм уны бында, Рәсәйҙә лә шулай итеп күрергә теләр инек, – тине Мандиси Мпахлуа.
Рөстәм Хәмитов был аҙымдың Башҡортостан һәм Көньяҡ-Африка Республикаһы араһында эшлекле мөнәсәбәттәр урынлаштырыуҙа «тәүге аҡсарлаҡ» буласағына ышаныс белдерҙе.


text:
Башҡортостан “Алтын көҙ-2009”ҙан наградалар менән ҡайтты
Рәсәйҙең 50 субъекты һәм 29 сит ил вәкиле ҡатнашлығында үткән “Алтын көҙ-2009” Рәсәй агросәнәғәт күргәҙмәһендә Башҡортостан аграрийҙарының уңыштары был юлы ла юғары баһаланды.
Республиканан күргәҙмәгә 60 предприятие барҙы, улар иҫәбендә “Башспирт” асыҡ акционерҙар йәмғиәте, Бәләбәй сыр яһаусылары, “Башсельхозтехника” унитар ауыл хужалығы предприятиеһы һәм башҡалар. Күргәҙмәлә ҡатнашыусылар әйтеүенсә, беҙҙең республика экспозицияһы иң байы булды.
Быйылғы наградалар арсеналында – Башҡортостан Хөкүмәте наградланған “Агросәнәғәт комплексындағы юғары ҡаҙаныштар өсөн” Гран-прийы һәм “Стенд менеджерҙарының әүҙем эше өсөн” махсус призы.
Республикабыҙ Рәсәй Федерацияһы субъекттары араһында был махсус призға берҙән-бер эйә булыусы булды, тип хәбәр иттеләр БР Ауыл хужалығы министрлығы матбуғат хъеҙмәтенән.
Шулай уҡ Мәскәүҙәге төп аграр форумда төрлө дәрәжәләге 450-нән ашыу миҙал яуланды. Әлегә ҡайһы берҙәре баш ҡаланан ҡайтып етмәгән, һәм миҙалдар һаны ла аныҡланмаған.


text:
Нуриман районына «һандуғастар» осоп киләсәк
Нуриман районының Красная Горка ауылында эстрада йырын башҡарыусылар араһында Ф.Хәсәнова исемендәге «Нуриман һандуғасы» республика конкурсы ойоштороласаҡ. Гала-концерт район мәҙәниәт йортонда 13 апрелдә үтәсәк. Конкурста Иглин, Шишмә, Өфө, Ҡариҙел һәм Ҡырмыҫҡалы райондарынан 25 йырсының ҡатнашыуы көтөлә.
— Сығыш яһаусыларҙың оҫталығына профессиональ жюри баһа бирәсәк, — тип хәбәр итте Нуриман районы хакимиәтенең мәҙәниәт бүлеге начальнигы Лениза Хәлилова. – Красная Горка ауылына РСФСР-ҙың халыҡ артискаһы Тәнзилә Үҙәнбаева, «Ашкаҙар» радиоһы алып барыусыһы Урал Ниғмәтуллин һәм Республика халыҡ ижады үҙәгенең фольклор буйынса белгесе Фәнисә Аҡсурина киләсәк.
Быйыл «Нуриман һандуғасы» эстрада йырын башҡарыусылар конкурсы республика статусын алды. Ул вокал оҫталығы традицияларын һаҡлап ҡалыу һәм үҫтереү, яңы таланттарҙы асыҡлау маҡсатында үткәрелә, тип хәбәр иттеләр Башҡортостандың Мәҙәниәт министрлығынан.


text:
РФ Президенты Хакимиәтенең эш төркөмө Өфөлә ШОС һәм БРИКС саммиттарын үткәреүгә әҙерлек барышын тикшерҙе
РФ Президенты Хакимиәтенең эш төркөмө Өфөлә 2015 йылда ШОС һәм БРИКС саммиттарын үткәреүгә әҙерлек барышын тикшерҙе.
Мәскәү вәкилдәре инфраструктура объекттарын ҡараны һәм саммиттарҙа ҡатнашасаҡ ил башлыҡтары, делегациялар, журналистар өсөн маршрут әҙерләне.
Атап әйткәндә, ҡунаҡтар Конгресс-холда булды һәм бинаға капиталь ремонт үткәреү проекты менән танышты. Форумдарҙа ҡатнашыусыларҙың хәүефһеҙлеген тәьмин итеү мәсьәләһенә айырыуса иғтибар бүленде.
«Эш йомғаҡтары буйынса делегацияларҙың сараларҙа ҡатнашыу планы проекты әҙерләнде. Халыҡ-ара кимәлдәге сараларҙы үткәреү буйынса барлыҡ талаптарҙы үтәү һәм тәмьин итеү йәһәтенән федераль органдар менән бындай тығыҙ хеҙмәттәшлек Өфө өсөн үтә мөһим», — тип хәбәр иттеләр «2015 йылда Өфө ҡалаһында ШОС һәм БРИКС сараларын үткәреү өсөн шарттар булдырыу буйынса проекттарға ярҙам итеү офис-төркөмө» автономиялы коммерцияға ҡарамаған ойошмаһының матбуғат хеҙмәтенән.


text:
Башҡортостанда ата-әсәләр балаларҙың наркотиктарға бирешеүсәнлеген асыҡлай ала Фото: Андрей Старостин
Башҡортостанда ата-әсәләр балаларҙың наркотиктарға бирешеүсәнлеген асыҡлай ала
Башҡортостанда ата-әсәләр балаларҙың наркотиктарға бирешеүсәнлеген асыҡлай ала Фото: Андрей Старостин
ӨФӨ, 2015 йыл, 28 июль. /«Башинформ» мәғлүмәт агентлығы, Эльмира Сабирова/.
Башҡортостанда ата-әсәләр балаһының наркотиктар ҡулланыуға бирешеүсәнлеген асыҡлай ала. Бының өсөн уларға «Сәләмәт ғаилә» наркоманияны иҫкәртеү буйынса проект сиктәрендә әҙерләнгән тест үтергә кәрәк.
Проект етәксеһе, психиатр-нарколог Азат Әсәҙуллин һүҙҙәренсә, бындай тикшереүгә биш минут тирәһе талап ителә.
— Әлеге тест фәнни нигеҙләнгән, ә интернетты файҙаланыу теләгән һәр кемгә ғалимдарҙың асышын ҡулланырға мөмкинлек бирә, — тип билдәләне Азат Әсәҙуллин.
Был тесты «Сәләмәт ғаилә» проекты порталында үтергә мөмкин.


text:
Башҡортостан менән Германия хеҙмәттәшлегенә арналған йыйынтыҡ сыҡты
БР Президенты ҡарамағындағы Башҡортостан дәүләт хеҙмәте һәм идара итеү академияһының редакция-нәшриәт бүлеге былтыр ноябрҙә үткән "Башҡортостан-Германия мөнәсәбәттәре: тарих һәм хәҙерге заман" халыҡ-ара ғилми-ғәмәли конференцияһы материалдары йыйынтығын баҫып сығарҙы. Германияның берләшеүенең 20 йыллығына, Башҡортостан Республикаһы менән Германия хеҙмәттәшлегенең 40 йыллығына, ГФР-ҙың һәм ил Конституцияһын ҡабул итеүҙең 60 йыллығына арналған ғилми форумда Рәсәй һәм сит ил тикшеренеүселәре ҡатнашҡайны.
Баҫмаларҙың бер өлөшө — Рәсәй-Германия һәм Башҡортостан-Германия мөнәсәбәттәренең тарихи экскурсына, икенсе өлөшө йәмәғәт тормошоноң төрлө өлкәләрендә — мәҙәниәт, сәйәсәт, иҡтисад, менеджмент, мәғариф өлкәләрендә был мөнәсәбәттәрҙе үҫтереү проблемаларын тикшереүгә арналған.


text:
Башҡортостанда йәй етә
Йәйҙең тәүге көндәрендә синоптиктар көндәрҙең йылыныуын вәғәҙә итә. Башгидрометтың баш синоптигы Анна Казаеваның әйтеүенсә, бөгөн һәм иртәгә бар Башҡортостан буйынса көндәрҙең йылыныуы көтөлә, әммә был төньяҡ-көнсығышҡа ҡағылмай, унда бөгөн төндә температура 2-7 градустан юғарыраҡ күтәрелмәйәсәк, урыны менән ҡырау төшәсәк.
Шаршамбы йәй хакимлыҡ итә башлай. Көндөҙ 22-27 йылы көтөлә, төндә 8-15 градус. Көндәр йылыныуы дауам итәсәк. Киләһе көндәрҙә термометр бағанаһы 33 градусҡа күтәрелә. Төндәр ҙә 10-15 градусҡа тиклем йылынасаҡ.
Йәкшәмбе ваҡытлыса һалҡын фронт үткәнгә күрә болотло буласаҡ, әммә температура ни бары ике-өс градусҡа төшәсәк.
—Республика буйынса үткән ямғырҙарҙан һуң дөйөм алғанда хәлдәр ярайһы уңышлы, — тине Анна Казаева. – Яуым-төшөм аҙ булған Мәләүез районы ғына был исемлеккә инмәй.
Йәйге ямғыр төрлө урында төрлөсә үтеүе менән айырыла. Ҡайҙалыр ни бары 3 миллиметр булһа, 10 миллиметрға еткән райондар ҙа бар.


text:
Башҡортостанда Вьетнам мәҙәниәте көндәре бара
Өфөлә ҡала мәҙәниәт һарайында Вьетнам диаспораһы вәкилдәре концерт күрһәтте.
Үҙенсәлекле шоуға башҡорт, татарҙар шаһит булды. Бынан 20 йыл элек кенә Башҡортостанда төпләнә башлауҙарына ҡарамаҫтан, улар барлыҡ республика халҡын кейендерә. Уларҙың күбеһе Башҡортостан ватандашы. Әммә үҙ телен, мәҙәниәтен онотмай.
Ширҡәттәр асып уңышлы эшләй. Ҡала мәҙәниәт һарайына килгән һәр Вьетнам кешеһе ҙур тулҡынланыу кисергәндер был көндө. Улар тыуған илдәренең таныш моңдарын ишетергә ашҡынды. Ватандарынан килгән сәнғәт оҫталары тәүге минуттарҙан алҡыштарға күмелә.
Вьетнам республикаһы сәнғәт оҫталары Башҡортостан артистары менән дә уртаҡ тел табып өлгөргән. Вьетнамдар һәм башҡорттар халыҡ көйҙәрен ҡурайҙа ишеттерһә, Гөлсөм Бикбулатова Вьетнам телендә йырлап күрһәтте.
Башҡортостан менән Вьетнам араһында мәҙәни бәйләнештәр генә түгел, сауҙа-иҡтисади бәйләнештәр ҙә эҙмә-эҙлекле үҫешә. Былтыр тауар әйләнеше 8 миллион долларға еткән.


text:
Фото:
Президент Темәс ауылында булды
Фото:
Бөгөн Темәс ауылында Башҡортостан Президенты Рөстәм Хәмитов шәхси эшҡыуар Айбулат Байраҡаевтың һөт ҡабул итеү пунктын ҡараны. Бында бөтәһе 10 кеше эшләй, улар халыҡтан тәүлегенә дүрт тонна һөт ҡабул итә һәм уны Белорет һәм Магнитогорск ҡалаларына эшкәртеүгә оҙата.
Һөттө урында эшкәртеүҙе ойоштороу өсөн эшҡыуарҙың аҡсаһы етмәй. Етмәһә, ергә ҡуртым хаҡы бик юғары, Айбулат Байраҡаев уны ла һатып ала алмай.
Рөстәм Хәмитов был мәсьәләне хәл итеүҙә ярҙам итергә вәғәҙә итте һәм, был бәләкәй эшҡыуарлыҡты үҫтереүгә ярҙам күрһәтеүҙең яҡшы бер өлгөһө буласаҡ, тигән ышаныс белдерҙе.
Президент Темәс ауылында Усмановтарҙың патронат ғаиләһенә лә барҙы. Ғаиләлә биш бала, уларҙың береһе тәрбиәгә алынған. Өлкән улдары армияла хеҙмәт итә.
Республика башлығы Усмановтар менән бергә сәй эсте һәм уларҙың проблемалары менән ҡыҙыҡһынды. Был ғаиләнең үҙ хужалыҡтарын алып барыу өсөн трактор һатып ала алмауҙары асыҡланды – 80 мең һум күләмендә тәүге взнос – улар өсөн сиктән тыш ҙур сумма.
Рөстәм Хәмитов был мәсьәләне хәл итеүҙә булышлыҡ күрһәтергә вәғәҙә итте.
Башҡортостан Республикаһы Президенты Темәс тарихи-тыуған яҡты өйрәнеү музейына ла инде. Темәс 1919 йылдың мартынан 1920 йылдың авгусына тиклем Бәләкәй Башҡортостандың баш ҡалаһы булып тороуы менән дан тота.
Музейға 1985 йылда урындағы халыҡ тарафынан йәмәғәт башланғысында нигеҙ һалына, ә 1987 йылда ул БР Милли музейы филиалы булараҡ төбәктең дәүләт музейҙар селтәренә индерелә. 1991 йылдан музей 1894 йылда төҙөлгән, күптән инде иҫкереп бөткән ике ҡатлы административ бинала урынлаша. Яҡшы яҡҡа үҙгәреште музей хеҙмәткәрҙәре 2006 йылда көтөп ала: ул саҡта бында автономиялы ҡаҙанлыҡ төҙөлә һәм ҡыйығы ремонтлана. 2009 йылда музейҙа янғын-һаҡ сигнализацияһы үткәрәләр. Ахыр килеп, 2010 йылда музейҙы капиталь ремонтлауға БР Мәҙәниәт министрлығы тарафынан аҡса бүленә. Май айынан бында реконструкция бара, музей хеҙмәткәрҙәре ул 15 сентябргә тамамланыр тип өмөтләнә.
Республика башлығы менән әңгәмә барышында музейҙың тағы бер проблемаһы хаҡында еткерҙеләр – экспонаттарҙы реставрациялауға һәм һатып алыуға аҡса кәрәк. Атап әйткәндә, беренсе Башҡорт хөкүмәте ағзаларының балауыҙ һындарын һәм Башҡорт автономияһына нигеҙ һалыусы Әхмәт-Зәки Вәлиди бюсын реставрациялау тураһында һүҙ бара. Дөйөм алғанда, экспонаттарҙы реставрациялауға һәм һатып алыуға музейға 1,8 миллион һум аҡса талап ителә. Рөстәм Хәмитов кәрәкле саралар күрергә вәғәҙә итте.


text:
Ҡаҙағстанда халыҡ-ара сарала «Башҡортостан тураһында ҡобайыр» яңғыраны
ӨФӨ, 2015 йыл, 25 декабрь. /«Башинформ» мәғлүмәт агентлығы, Ләйлә Аралбаева/.
Күренекле башҡорт фольклорсыһы, сәсәниә, филология фәндәре докторы Розалиә Солтангәрәева Ҡаҙағстанда «Йыр ҡанатындағы тарих» исемле ҙур концертта сығыш яһаны. Концерт «Йырау сәнғәте һәм төрки халыҡтарының эпик традициялары» ғилми-ғәмәли конференцияһы сиктәрендә уҙҙы. Розалиә Солтангәрәева башҡорт һәм рус телдәрендә үҙе ижад иткән «Башҡортостан тураһында ҡобайыр» башҡарҙы. Алматы дәүләт академия опера һәм балет театрында башҡорт сәсәниәһенең сығышына тамашасылар оҙаҡ алҡышланы.
«Сәсәниә Розалиә ысын илһөйәр һәм һүҙ оҫтаһы булараҡ сығыш яһаны. Ул тыныслыҡҡа, татыулыҡҡа өндәне, үҙ республикаһын данланы. Уның һоҡланғыс тауышы Алматы ҡалаһы халҡын әсир итте. Уға һәм сәсәндәр мәктәбен үҫтереүгә күп көс һалыусы, традицион мәҙәниәтте әүҙемләштереүгә булышлыҡ итеүселәрҙең барыһына ла рәхмәт белдерәбеҙ», — тип хәбәр итте сараны ойоштороусыларҙың береһе Абзал Арыҡбаев.
Конференцияла һәм концертта Рәсәй төбәктәренән, Ҡырғыҙстан, Ҡарағалпаҡстан, Төркиә, Үзбәкстанданкилгән билдәле сәсәндәр сығыш яһаны. Конференция йомғаҡтары буйынса йырау сәнғәте, башҡарыу традициялары мәктәптәре, төрки халыҡтарының эпик йырау сәнғәте тарихы буйынса тезистар әҙерләнәсәк.


text:
Һаулыҡ һаҡлау министрлығы медицина ярҙамы сифатына ҙур иғтибар бирә
2008 йылда һәм 2009 йылдың беренсе ярты йыллығында БР Һаулыҡ һаҡлау министрлығы муниципаль һәм шәхси һаулыҡ һаҡлау системаһы субъекттарының медицина ярҙамы күрһәтеүе сифатына контроль яһау маҡсатында 91 планлы тикшереү үткәрҙе. Шулай уҡ граждандарҙың һәм юридик шәхестәрҙең мөрәжәғәттәре факттары буйынса 17 пландан тыш тикшереү үткәрелде.
БР һаулыҡ һаҡлау министрының беренсе урынбаҫары Зөфәр Мортазин "Башинформ" агентлығына хәбәр итеүенсә, 12 муниципаль дауалау-профилактика учреждениеһында һәм биш шәхси клиникала медицина ярҙамы күрһәтеү федераль стандарттарға тап килмәүе асыҡланды.
"23 муниципаль һәм 10 шәхси медицина ойошмаһында медицина ярҙамы сифатына контроль тейешенсә ойошторолмаған, — тине Зөфәр Йәдкәр улы. — Алты дауалау- профилактика учреждениеһында граждандарҙың мөрәжәғәттәре менән эш насар ойошторолған".
Мортазин әйтеүенсә, хәҙерге ваҡытта күрһәтелгән медицина ярҙамы сифатының федераль стандарттарға тап килеүенә контроль яһау буйынса дәүләт хеҙмәтләндереүҙәре күрһәтеүҙең административ регламенттары системаһын әҙерләү буйынса эш тамамлана.


text:
Флогистон
Флогистон (теплород) (грексә phlogistos — яныусан) — грек һүҙе, `яныусан` тигәнде аңлата; барлыҡ яныусан есемдәр составында булған һәм яныу процесын тәьмин иткән махсус яныусан матдә; ХVIII быуатта химияла өҫтөнлөк иткән хаталы фекер[1]; VIII—XIX быуаттарҙа йәшәп килгән фекер буйынса, кеше аңынан тыш һәм уға бәйһеҙ рәүештә йәшәгән ауырлығы булмаған, йылылыҡтың бер есемдән икенсе есемгә күсеүен тәъмин иткән матдә.
Был термин XVIII быуатта Иоганн Бехер һәм Герг Штал тарафынан яныу процесын аңлатыу өсөн индерелә. Яныу процесында флогистон ауырлығы булмаған шыйыҡса рәүешендә буленеп сыға, тип фекерләйҙәр улар. Ул ваҡытта металл — «ер» менән флогистон берләшмәһе тип уйлайҙар. Металл янған ваҡытта «ер» менән флогистонға тарҡала. Янған ваҡытта металдың массаһы артыуын флогистондың тиҫкәре массаһы булыуы менән аңлаталар.
Был тәғлимәт XIX быуат урталарында тәбиғәтте өйрәнеүселәр тарафынан кире ҡағыла. Был турала термодинамика тарихын ҡарағыҙ.
Ҡарағыҙ[үҙгәртергә | вики-тексты үҙгәртергә]
Иҫкәрмәләр[үҙгәртергә | вики-тексты үҙгәртергә]
- ↑ Краткий русско-башкирский терминологический словарь по естествознанию (А. М. Багаутдинов, А. М. Багаутдинов, 2009)
Һылтанмалар[үҙгәртергә | вики-тексты үҙгәртергә]
- Флогистон // Брокгауз һәм Ефрондың энциклопедик һүҙлеге: 86 томда (82 т. һәм 4 өҫтәмә том) — СПб., 1890—1907. (урыҫ.)


text:
Төркмәнстандың Кеймир ятҡылығына Өфө ҡорамалдары ебәрелә
«Уралтехнострой» корпорацияһы» яуаплылығы сикләнгән йәмғиәте Төркмәнстан Республикаһының Кеймир ятҡылығына блоклы ҡаҙан ҡулайламаларын һәм газ үлсәү быуынын ебәрҙе. Корпорациянан хәбәр итеүҙәренсә, Төркмәнстанды ҡыҫыусы компрессор станцияһы өсөн технологик ҡорамалдар менән тәьмин итеү тураһындағы килешеү нигеҙендә эшләп сығарылған техника номенклатураһы киңәйтелгән.
Файҙаланыу характеристикаһы һәм ҡаҙанлыҡтарҙың блоклы-модулле эшләнеше уларҙы киң ҡулланырға мөмкинлек бирә. Блоклы ҡаҙан ҡулайламаһы йылытыу системаһы, һауа алмаштырыу һәм производствоның технологик ихтыяжы өсөн эҫе һыу әҙерләү, шулай уҡ торлаҡ һәм производство биналарының йылы һыу системаларын эҫе һыу менән тәьмин итеү өсөн ҡулланыла.


text:
Төбәк башлығы Рөстәм Хәмитов табиптарҙы ауылға машиналар һәм йорттар менән йәлеп итергә тәҡдим итте
Башҡортостан Президенты Рөстәм Хәмитов йәш табиптарҙы ауыл ерендә эшләүгә торлаҡ һәм автомобилдәр менән йәлеп итергә тәҡдим итте. Бындай сараның маҡсатҡа ярашлы булыуы хаҡында ул Мәсәғүт ауылында Үҙәк район дауаханаһының яңы корпусы төҙөләсәк майҙанды ҡарағанда белдерҙе. Был дауалау учреждениеһы, төпкөлдәге башҡа дауаханалар кеүек үк, яңы кадрҙарға мохтажлыҡ кисерә. Йыл һайын Дыуан районынан бер нисә кеше Башҡорт дәүләт медицина университетына уҡырға инә. Ләкин бик аҙҙары ғына бәләкәй ватанына әйләнеп ҡайта. Күптәр Өфөлә йәки башҡа ҙур ҡалаларҙа тороп ҡала. Йәш табиптарҙың бындай ынтылышы аңлашыла – ҡалала карьера төҙөү, аҡса эшләү өсөн мөмкинлектәр күберәк.
— Ауыл еренә йәштәрҙе йәлеп итеү өсөн, уларға бөгөн кешеләрҙең күбеһе мохтаж булған нәмәне – торлаҡ һәм транспортты бирергә кәрәк, — тип иҫәпләй Рөстәм Хәмитов. – Ҡиммәтле белгесте аныҡ урында гарантиялы беркетеү өсөн республика бөгөн үҙенә кешене йорт һәм автомобиль менән тәьмин итеү өсөн кәрәк булған ике миллион һум самаһы сумманы рөхсәт итә ала.
Башҡортостан башлығы фекеренсә, бындай ярҙам саралары табиптарға ҡарата ғына түгел, башҡа йәш белгестәр өсөн дә кәрәк. Кадрҙарҙы ауылда ҡалдырыу өсөн бындай программалар, Рөстәм Хәмитов әйтеүенсә, илебеҙҙең башҡа төбәктәрендә эшләй башлаған да инде.


text:
Республикала Башҡортостан муниципаль берәмектәренең IV съезына әҙерлек бара
Өфөлә Башҡортостан муниципаль берәмектәренең IV съезының ойоштороу комитеты ултырышы үтте. Унда әлеге форумға әҙерлек һәм уны үткәреү мәсьәләләре тикшерелде. Ултырышты ойоштороу комитеты рәйесе, республика Президенты Хакимиәте етәксеһе Владимир Балабанов алып барҙы, тип хәбәр иттеләр «Башҡортостан Республикаһының Муниципаль берәмектәр советы» ассоциацияһының матбуғат хеҙмәтенән.
БР муниципаль берәмектәренең IV съезы 14 декабрҙә Өфөлә үтә. Уның ойоштороу комитеты составына БР Президенты Хакимиәте, республиканың закондар сығарыу һәм башҡарма власы, урындағы үҙидара органдары, йәмәғәт ойошмалары вәкилдәре инә.
Съезда республикала урындағы үҙидараны үҫтереүгә йомғаҡ яһаласаҡ һәм «БР Муниципаль берәмектәр советы» ассоциацияһы идараһы эшмәкәрлегенә баһа биреләсәк. Сарала урындағы үҙидара органдары эшмәкәрлегенең өҫтөнлөклө йүнәлештәрен билдәләү, урындағы үҙидара проблемаларын тикшереү планлаштырыла.
Съезд сиктәрендә тематик күргәҙмә, шулай уҡ урындағы үҙидараны үҫтереү мәсьәләләрен яҡтыртҡан методик әҙәбиәт, баҫма матбуғат, шул иҫәптән «Башҡортостан Республикаһының Муниципаль берәмектәр советы» ассоциацияһы менән сығарылған «Башҡортостандың муниципаль хәбәрсеһе» («Муниципальный вестник Башкортостана») гәзитенең презентацияһы ойоштороласаҡ.


text:
Благовар районы шәкәр сөгөлдөрө сәсеү буйынса беренсе урында килә
Шәкәр сөгөлдөрө сәсеү буйынса быйыл Благовар районы хеҙмәтсәндәре алдынғылыҡты бирмәй. Бел техник культура районда 1378 гектарҙа сәселгән, планда ҡаралғандың был 25 процентын тәшкил итә, тип хәбәр иттеләр БР Ауыл хужалығы министрлығында.
Шәкәр сөгөлдөрө республика буйынса дөйөм алғанда – 3004 га майҙанда (планда ҡаралғандың 5 проценты), көнбағыш 9899 га майҙанда (8 процент) сәселгән. Хәтерегеҙгә төшөрәйек, шәкәр сөгөлдөрө һәм көнбағышты быйыл ғәҙәттәгенән ике-өс аҙна алдан сәсә башланылар.
Көйөргәҙе, Миәкә райондары хужалыҡтарында көнбағыш сәсеү әүҙем алып барыла. Уларҙың иҫәбендә әле 2469 га (планлаштырылғандың 26 проценты) һәм 1800 га (30 процент).
Ауыл хужалығы министрлығы белгестәре мәғлүмәттәренә ярашлы, һуңғы тәүлектә республика буйынса сәсеүлектәр дүрт процентҡа артҡан, был — бик яҡшы күрһәткес. Күп осраҡта бындай юғары темп бар хужалыҡтарҙа ла эштәрҙең ике сменала ойошторолоуы менән аңлатыла.
Шәкәр сөгөлдөрө быйыл Башҡортостанда 67 мең гектарҙы биләйәсәк. Был культураның майҙандарын аграрийҙар бер юлы биш процентҡа арттыра. Бындай тенденция киләһе йылда да һаҡланырға тейеш.
БР ауыл хужалығы министрының беренсе урынбаҫары Николай Коваленко һүҙҙәренсә, был культура иң табышлыларҙың береһе булып ҡала. Республиканың дүрт шәкәр заводын сеймал менән тәьмин итеү өсөн төбәктең кәм тигәндә 67-68 мең гектар шәкәр сөгөлдөрө сәсеүлектәре булырға тейеш.


text:
«Версия Башкортостана» коррупцияға ҡаршы эшмәкәрлекте яҡтыртҡан иң яҡшы материал конкурсында 1 урын алды
«Башинформ» мәғлүмәт агентлығы баҫмаларының береһе — «Версия Башкортостана» гәзите республикала иғлан ителгән коррупцияға ҡаршы эшмәкәрлекте яҡтыртҡан иң яҡшы журналист эше конкурсында еңде. 2011 йыл йомғаҡтары буйынса гәзиткә баҫма киң мәғлүмәт саралары номинацияһында беренсе урын бирелде.
Һөнәри ярыш һөҙөмтәләре бөгөн Өфөлә Рәсәй матбуғаты көнө уңайынан ойошторолған сарала иғлан ителде. Матбуғат байрамы уңайынан ойошторолған сарала тағы ла терроризмға ҡаршы эшмәкәрлекте, шулай уҡ Башҡортостан Республикаһында иғлан ителгән Милләт-ара татыулыҡты нығытыу йылын иң яҡшы яҡтыртҡан материалдар конкурсының һәм тематик йылдың эмблемаһын булдырыу конкурсының еңеүселәре билдәләнде. Ә Рәсәй Федерацияһында Рәсәй космонавтикаһы йылын иң яҡшы яҡтырыуға конкурсында еңеүселәргә бүләктәрҙе Башҡортостанда тыуып үҫкән Рәсәйҙең атҡаҙанған һынаусы летчигы, һынаусы космонавт Урал Солтанов тапшырҙы.


text:
Әсә батырлығы өсөн – дәүләт наградаларыФото: Олег Яровиков
Әсә батырлығы өсөн – дәүләт наградалары
Әсә батырлығы өсөн – дәүләт наградаларыФото: Олег Яровиков
Бөгөн Республика йортонда Башҡортостан Президенты Мортаза Рәхимов ғаиләһендә биш һәм унан да күберәк балалар тәрбиәләгән батыр әсәләргә “Әсәлек даны” миҙалдарын тапшырҙы. Алтмыш ҡатын-ҡыҙ – алтмыш еңел булмаған яҙмыш. Улар үҙенсәлекле кешеләр, ғаиләләре лә уларҙың айырылып тора. Ҡыйынлыҡтар, мәшәҡҡәттәре күп, әммә бәхеттәре унан да күберәк. Бындай ҡатындар башлыса үҙҙәрен ғаиләгә бағышлай, шуға ла араларында хужабикәләр күберәк. Карьера улар өсөн түгел, әсә булыу – төп бурыс. Башҡортостанда күп балалы әсәләр һәр ваҡыт махсус иҫәптә. Республикабыҙ Президенты Мортаза Рәхимов та уларға йылы ҡарашта. Һәр әсәгә йылы һүҙен табыр, тормошо, балалары менән ҡыҙыҡһыныр.
— Мин бындай осрашыуҙа 82-се тапҡыр ҡатнашам, — тине Мортаза Рәхимов, тантананы асып. – Миҙалдарҙы 4670 әсә алған да инде. Кемдәрҙең туғыҙ йәки ун балаһы бар икән, уларға машина бирәбеҙ. Күп балалы ғаиләләргә ташламалар ҙа ҡаралған.
“Ғаилә бәхете — социаль именлек рецебы,” — ти Президент. Ғаиләлә барыһы ла һәйбәт булһа, унда ялҡауҙар һәм енәйәтселәр түгел, илебеҙҙең, республикабыҙҙың ысын граждандары үҫә. Ашатыу һәм эсереү – ат-әсә өсөн ярты эш. Баланы дөрөҫ тәрбиәләү, сабый аңына дөйөм кешелек һәм гражданлыҡ ҡиммәттәрен һалыу, аҡты ҡаранан айырыу күпкә ауыр. Үкенескә күрә, хәҙерге Рәсәй йәмғиәтенең ярайһы ғына ҙур өлөшө социаль именлеккә ҡағылышы булмаған ҡиммәттәргә таяна.
Республика Президенты Рәсәй халҡының йылына миллион кешегә кәмеүен билдәләне. Юлдарҙа үлемесле авариялар күп, күптәр алкоголь менән артыҡ мауыға, һәм ошоноң арҡаһында ҡайһылары кеше үлтереүгә бара. Һуңғы йылдарҙа тағы бер ижтимағи проблема – суицидтар артты. Өмөтө һүрелгән, юғалып ҡалған ололар ғына түгел, балалар ҙа үҙтеләге менән яҡты донъянан китә. Йәмғиәт өсөн балаларҙың был донъяла йәшәргә теләмәүенән дә ҡурҡынысыраҡ нимә бар? Балалар суициды – ауырыу йәмғиәт билдәһе. Ә икенсе яҡтан ҡарағанда, телевидениенан кешеләрҙе ҡан ҡойошҡа, көс ҡулланыуға һәм насарлыҡҡа ғына өйрәткән йәмғиәттән башҡа нимә көтөргә һуң?
Ғаилә балаға ныҡлы нигеҙҙҙе тойорға, был һүҙҙең ысын мәғәнәһендә Кеше булырға ярҙам итергә тейеш. ә үҙ урыныңды табыу, һөнәри үҫешкә булышлыҡ итеү иһә дәүләт бурысы. Башҡортостанда дәүләт сәйәсәте һәр ваҡыт – хатта ауыр көрсөк йылдарында ла - социаль өлкә үҫешенә йүнәлтелгән. Башлыса тап ошондай сәйәсәи арҡаһында, ниһайәт, кире демографик динамиканы үҙгәртергә мөмкинлек тыуҙы. Сабыйҙар күберәк тыуа. Миграция сальдоһы ла – ыңғай, тимәк, беҙҙә халыҡ йәшәргә һәм эшләргә теләй.
Күп балалы әсәләрҙең күбеһе, Президент ҡулынан миҙал алғас, заманса мәктәптәр, һәйбәт юлдар, ташламалар, матди ярҙам өсөн рәхмәтен белдерҙе.
— Беҙ һеҙҙән торлаҡ йортҡа сертификат алып, өй туйланыҡ та инде, — тип шатлығы менән уртаҡлаша биш бала әсәһе, Стәрлетамаҡтан хужабикә Наталья Федорова. – Беҙгә матди ярҙам күрһәтеүегеҙ өсөн рәхмәтемде еткерергә теләйем.
— Беҙ ут менән зәңгәр яғыулыҡҡа ташламалар ҡулланабыҙ, — ти Күгәрсен районынан Әҡлимә Биктимерова. – Был беҙҙең өсөн ҙур ярҙам. Ә балаларыбыҙ матур, заманса мәктәптәрҙә уҡый.
Ысынлап та, республикала төҙөлгән мәктәптәргә һүҙ тейҙергеһеҙ. Ауыл мәктәбеме ул, ҡаланыҡымы – бер ҡарауҙан уларҙы ҡайһы берҙә айырып та булмай. Быйыл ғына төҙөүселәр Башҡортостанда ҡырҡҡа яҡын мәктәпте сафҡа индерҙе. Һәм был — көрсөк йылында, иҡтисад ҙур ауырлыҡтар кисергәндә, бюджет килемдәре ҡыҫҡартылған мәлдә! Мәктәп һәм балалар баҡсаһы артабан да төҙөләсәк – ғаиләләр генә имен булһын, киләсәктән ҡурҡмай, ҡатын-ҡыҙҙар сабыйҙарға ғүмер бирһен.
Ҡатын-ҡыҙҙарҙы дәүләт наградалары һәм Яңы йыл менән ҡотлап, Мортаза Рәхимов ихлас күңелдән уларға сәләмәтлек һәм бәхет теләне.


text:
Фото:
Урман хужалығы министрлығы хеҙмәткәрҙәре өс көн янғын һүндергән
Фото:
Йәкшәмбе көнө иртәнге етелә бөтә ир-егеттәрҙе — республиканың Урман хужалығы министрлығы хеҙмәткәрҙәрен хәүеф сигналы буйынса уяттылар. Ике сәғәттән һуң улар Белорет районына ҙур янғынды һүндереүгә китеп бара ине инде: Исҡушты ауылы янында, Силәбе өлкәһе менән сиктәш ерҙә, 64 гектарҙа урман яна.
— Эш шунда: ҡайһы ваҡыт үтә ҙур янғындар менән көрәшкә урмансыларҙың ғына көстәре етмәй, һәм шул саҡта беҙ уларға ярҙамға сығабыҙ, — тип һөйләне ведомствоның матбуғат секретары Айбулат Ғәйнуллин. — Палаткаларҙа өс төн йоҡланыҡ, көн дауамында янғынға ҡаршы эштәр менән шөғөлләндек: урман һыҙаттарын ҡаҙҙыҡ, төтәп ятҡан урындарҙы тапаныҡ, тау шишмәләренән һыу ташып ҡойҙоҡ.
Министрлыҡтан хәбәр итеүҙәренсә, һалҡын көндәр башланғас тәбиғи янғындар менән бәйле хәлдәр яҡшы яҡҡа үҙгәргән: әгәр элек көн һайын 14-15 янғын теркәлһә, бөгөнгө көндә 400 гектар майҙанда 4 янғын һүндерелмәй ҡалған. Улар барыһы ла ҡулса эсенә алынған һәм ошо арала һүнделереп бөтөргә тейеш.


text:
Өфө Ҡытайҙа хәрби-тарихи туризм мөмкинлектәрен күрһәтәсәк
ӨФӨ, 2015 йыл, 30 июнь. /«Башинформ» мәғлүмәт агентлығы, Артур Басиров/.
Өфө Ҡытай Халыҡ Республикаһында хәрби-тарихи туризм мөмкинлектәрен күрһәтәсәк. Башҡортостан вәкилдәре Ҡытай Халыҡ Республикаһы Хунань провинцияһының Шаошань ҡалаһында туризм өлкәһендә Рәсәй-Ҡытай хеҙмәттәшлеген үҫтереү буйынса сараларҙа ҡатнаша.
Республиканың Эшҡыуарлыҡ һәм туризм буйынса дәүләт комитеты хәбәр итеүенсә, Өфөнө федераль кимәлдә әҙерләнгән хәрби-тарихи маршрутҡа индереү Башҡортостан делегацияһының төп маҡсаты буласаҡ. Маршрут Ҡытай Халыҡ Республикаһынан килгән туристарға йүнәлтелгән. Ул республиканың иҫтәлекле урындары һәм совет осоро объекттары менән танышырға мөмкинлек бирәсәк.
Бынан тыш, сарала ҡатнашыусылар өсөн иҫтәлекле урындарға барыу, Рәсәй һәм Ҡытай туриндустрияһы вәкилдәренең, атап әйткәндә, эшҡыуарлыҡ һәм туризм өлкәһендә уртаҡ хеҙмәттәшлек буйынса симпозиумдар, презентациялар һәм эшлекле һөйләшеүҙәр уҙғарыу ҡаралған. Республиканың Эшҡыуарлыҡ һәм туризм буйынса дәүләт комитеты вәкилдәре Башҡортостандың презентацияһын үткәрәсәк.


text:
Фото:
7 октябрҙә Өфөлә БР Төҙөүселәр союзының дөйөм йыйылышы үтә
Фото:
7 октябрҙә Өфөләге Профсоюздар йортонда БР Төҙөүселәр союзының дөйөм йыйылышы үтәсәк. Унда үҙ-үҙен көйләүсе ойошмалар ағзалары — 370-тән ашыу төҙөлөш компаниялары ҡатнашырға ниәтләй.
«Башинформ» агентлығына БР Төҙөүселәр союзынан хәбәр итеүҙәренсә, көн тәртибенә коммерцияға ҡарамаған партнерлыҡтың йыллыҡ эшмәкәрлеге, ҡайһы бер ойошмаларҙы ағзалыҡтан сығарыу кеүек мәсьәләләр индерелгән. Йыйылышта йәнә норматив документтарға өҫтәмәләр һәм үҙгәртеүҙәр һәм башҡаһы тикшереләсәк.
Үҙ-үҙен көйләүсе ойошма ағзалары йыйылышы йылына бер тапҡыр үткәрелә һәм БР Төҙөүселәр союзы составына ингән Башҡортостан төҙөүселәре өсөн мөһим ваҡиға иҫәпләнә. Тап ошо дөйөм йыйылыш артабан төҙөлөш ойошмалары эшмәкәрлегеә йоғонто яһаясаҡ принципиаль мәсьәләләр буйынса күмәкләп ҡарар ҡабул итеүгә хоҡуҡлы орган булып тора.


text:
Республика етәксеһе Яңауылда яңыртылған ҡаҙанлыҡты ҡараныФото: Айрат Нурмөхәмәтов
Республика етәксеһе Яңауылда яңыртылған ҡаҙанлыҡты ҡараны
Республика етәксеһе Яңауылда яңыртылған ҡаҙанлыҡты ҡараныФото: Айрат Нурмөхәмәтов
Башҡортостан Президенты Рөстәм Хәмитов Яңауыл районына эш сәфәре барышында яңыртылған ҡаҙанлыҡты ҡараны. Был заманса объект ҡалала урынлашҡан биналарҙың 60 процентын йылылыҡ менән тәьмин итә.
Ҡаҙанлыҡ 20 йыл элек файҙаланыуға тапшырылған. Былтыр ул энергия ресурстарын һаҡсыл файҙаланыу республика программаһы сиктәрендә реконструкцияланған.
Объект хаҡы – 105 миллион һум. Ҡаҙанлыҡтың етештереүсәнлеге йылына 832 гигакалорий тәшкил итә.
«Янаултеплоэнерго» муниципаль унитар предприятиеһы директоры Андрей Беспалов һүҙҙәренсә, яңыртылған ҡаҙанлыҡ бер йылда 7,5 миллион һум аҡса экономиялай аласаҡ. Бынан тыш, ул газды әҙерәк тотона. Иң мөһиме – ҡаҙанлыҡ торлаҡ фондын йылылыҡ, эҫе һыу менән ышаныслы тәьмин итәсәк һәм, дөйөм алғанда, ҡалала коммуналь хеҙмәтләндереү сифатын яҡшыртасаҡ.
Тарифтарға килгәндә, Андрей Беспалов һүҙҙәренсә, улар сағыштырмаса юғары түгел – Волга буйы федераль округының башҡа төбәктәре менән сағыштырмаса бер ярым тапҡырға түбәнерәк.
Рөстәм Хәмитов билдәләүенсә, энергияны һаҡсыл файҙаланған бындай ҡаҙанлыҡ Яңауылдың йылылыҡ менән тәьмин итеү системаһын яйға һалыуҙа тәүге аҙым булып тора. Хәҙер йылылыҡ селтәрҙәрен тәртипкә һалыу зарур, тип иҫәпләй республика Президенты.


text:
Баймаҡта Урал аръяғын социаль-иҡтисади үҫтереү мәсьәләләре тикшереләсәк
Йома, 18 ғинуарҙа, Баймаҡта Урал аръяғы райондары башлыҡтары ҡатнашлығында тәүге зона кәңәшмәһе үтәсәк. Унда 2012 йылға йомғаҡ яһаласаҡ, ауыл һәм урман хужалыҡтары, сауҙа, шулай уҡ экология һәм тәбиғәттән файҙаланыу өлкәләрендә өҫтөнлөклө йүнәлештәр билдәләнәсәк.
Бынан тыш, Башҡортостан Хөкүмәте Премьер-министры урынбаҫары Эрнст Исаев рәйеслегендәге кәңәшмәлә ҡатнашыусылар Урал аръяғын социаль-иҡтисади йәһәттән үҫтереү буйынса комплекслы программаны тормошҡа ашырыу барышын тикшерәсәк.
БР Ауыл хужалығы министрлығының матбуғат хеҙмәтенән хәбәр итеүҙәренсә, территорияларҙы үҫтереү буйынса бындай зона кәңәшмәләре 22 ғинуарҙа – Баҡалыла, 25 ғинуарҙа – Тәтешлелә һәм 29 ғинуарҙа Стәрлетамаҡта үтәсәк.


text:
Башҡортостан Хөкүмәте Премьер-министры Азамат Илембәтов Күмертау авиация предприятиеһында булды
Башҡортостан Хөкүмәте Премьер-министры Азамат Илембәтов эш сәфәре менән Күмертау ҡалаһында булды. Сәфәренең тәүге пункты — Күмертау күмер разрезында Премьер-министр уны артабан файҙаланыу перспективаларын баһаланы.
«Ротор» тәжрибә-конструкторлыҡ бюроһы» яуаплылығы сикләнгән йәмғиәтендә уны ике урынлыҡ Р-30 «Rotorfly» еңел вертолетының осоу-техник характеристикалары менән таныштырҙылар. Һауа судноһын эшләүсе инженерҙар билдәләүенсә, ҡулай хаҡы, эксплуатациялауҙа уңайлылығы, автомобиль бензинын күп ҡулланмауы (сәғәтенә ни бары 15 литр), конструкцияһының ышаныслылығы арҡаһында «Rotorfly» вертолеты халыҡҡа иң яҡыны иҫәпләнә һәм осорға өйрәтеүҙә күпләп файҙаланыла. Белгестәр фекеренсә, бындай вертолет яғыулыҡ-энергетика комплексы объекттарына патруллек итеүҙә, шулай уҡ ауыл хужалығы эштәрендә иҡтисади яҡтан отошло буласаҡ. Пилотһыҙ версияһы буйынса эштәр башланған. Идара ителеүсе вариантына ла автопилот ҡуйыу күҙаллана.
«Күмертау авиация производство предприятиеһы» асыҡ акционерҙар йәмғиәтендә Азамат Илембәтов етештереү цехтарында булды һәм «Ка-27ПС» вертолетында һауаға күтәрелде. Визиты дауамында Премьер-министр, республиканың авиация сәнәғәтен уңышлы үҫтереүгә бөтә перспективалары ла бар, «Rotorfly» проектына мотлаҡ ярҙам буласаҡ һәм уны финанслау хәл ителәсәк, тип билдәләне.
Эш сәфәре һуңында Азамат Илембәтов Ғафури урамындағы төҙөлөш майҙансығын ҡараны, унда граждандарҙы авария хәлендәге торлаҡ фондынан икенсеһенә күсереү программаһы буйынса күп фатирлы торлаҡ йорттар төҙөлә.
Ошо уҡ көндө Башҡортостан Хөкүмәте Премьер-министры йәнә бер авиапредприятиены — Өфө районының Нижегородка ауылында урынлашҡан «Кондор» яуаплылығы сикләнгән йәмғиәтен ҡараны. Бында «Vimana» һәм «Savana» маркаһындағы тотош металдан эшләнгән ике урынлыҡ самолеттарҙы һатыу һәм хеҙмәтләндереү менән шөғөлләнәләр. Деталдәр Италиянан ҡайтарыла. Өфөлә самолеттар тулыһынса йыйыла, двигатель ҡуйыла һәм самолетты осоп һынап ҡарау үткәрелә. Предприятие 4 урынлыҡ «Bingo» самолеты производствоһын үҙләштерергә планлаштыра, тип хәбәр итә республика Хөкүмәтенең матбуғат хеҙмәте.


text:
Өфө яҙыусыһы Игорь Савельев «Литературная Россия» баҫмаһы лауреаты булды
Өфөнөң йәш яҙыусыһы, «Версия Башкортостана» гәзитенең («Башинформ» агентлығы) бүлек мөдире Игорь Савельев 2011 йыл өсөн «Литературная Россия» баҫмаһы премияһына лайыҡ булды. Хеҙмәттәшебеҙҙән тыш, был абруйлы баҫма премияһына Мәскәү, Краснодар, Владивосток һәм Грозный ҡалаларынан йәнә ете әҙәби тәнҡитсе лайыҡ булды.
Игорь Савельев Өфөнөң һәм республиканың әҙәби процесы тураһындағы мәҡәләләре өсөн наградланды.
«Литературная Россия» баҫмаһы Мәскәүҙә 1958 йылдан алып сыға. Совет осоронда ул РСФСР Яҙыусылар союзының үҙәк матбуғат органы булған. Әлеге ваҡытта – Рәсәйҙәге әҙәби процесты яҡтыртыусы абруйлы баҫмаларҙың береһе.


text:
Өфөлә башҡорт йәштәренең «Шау-шоу» кисәһе үтә
Изге Валентин көнөндә баш ҡаланың күңел асыу клубтарының береһендә “Шау-шоу” башҡорт йәштәре кисәһе үтә. Программаны ойоштороусылар – Башҡорт йәштәре иттифағы, «БСТ+», «Юлдаш-new» каналдары һәм «Шоңкар» журналы мөхәрририәте.
Шоу-проекттың беренсе яртыһында ойоштороусылар тамашасыға башҡорт эстрадаһының билдәле йырсылары – Рөстәм Ғиззәтуллин, Сәғиҙулла Байегет, Фәнис Солтанғолов, МС Баш, Радик Юльяҡшин, Марсель Ҡотоев, Анжелика, «Азия» дуэты һәм “Беҙгә барыбер” башҡорт КВН-командаһы егеттәре ҡатнашлығында сағыу концерт вәғәҙә итә.
Байрам программаһының икенсе яртыһында супер-дискотека һәм лазерлы шоу көтөлә.
Быларҙан тыш, кисә барышында төрлө конкурстар һәм уйындар үткәреләсәк. Мөхәббәтегеҙҙе белдереү конкурсында, мәҫәлән, үҙенсәлекле була белеүегеҙҙе күрһәтеү мотлаҡ.


text:
Социнвестбанк тәғәйенләнгән көндө асылманы һәм «каникулын» 10 авгусҡа тиклем оҙайтты Фото: Олег Яровиков
Социнвестбанк тәғәйенләнгән көндө асылманы һәм «каникулын» 10 авгусҡа тиклем оҙайтты
Социнвестбанк тәғәйенләнгән көндө асылманы һәм «каникулын» 10 авгусҡа тиклем оҙайтты Фото: Олег Яровиков
ӨФӨ, 2015 йыл, 6 август. /«Башинформ» мәғлүмәт агентлығы, Артур Басиров/.
Өфөләге Социнвестбанкта «тәнәфес» 10 авгусҡа тиклем оҙайтылды. Был хаҡта мәғлүмәт ойошманың рәсми сайтында баҫылған. Иҫегеҙгә төшөрәбеҙ, бынан алдараҡ банк 6 августа үҙ эшен башлаясаҡ тип хәбәр ителгәйне.
Банктың рәсми ресурсында «Ҡыҙғанысҡа ҡаршы, техник сәбәптәр буйынса банк 2015 йылдың 10 авгусына тиклем ябыҡ буласаҡ. Эшкә һәләтлелекте тергеҙеү өсөн мөмкин булғандың барыһын да эшләйбеҙ» тигән иғлан эленгән.
Ойошма етәкселеге был хәлдең нимә менән бәйле булыуы хаҡында рәсми аңлатма бирмәне. Әммә ҡайһы бер мәғлүмәт саралары хәбәр итеүенсә, Үҙәк банк Анатолий Мотылевтың төркөмөнө ҡараған банктарҙың лицензияһын тартып алғандан һуң, Социнвестбанк ауырлыҡтар кисерә башлаған. «Ведомости» гәзитендә яҙыуҙарынса, Социнвестбанктағы банк-ара кредиттарҙың 5 миллиард һум самаһы Мотылев төркөмөнә тура килә. Банктың иҫәп-хисап документтарынан күренеүенсә, ул «Рәсәй кредиты» һәм АМБ-банкка бурысҡа аҡса биргән. «Интерфакс» мәғлүмәттәре буйынса, 20 июлдә «Тула сәнәғәтсеһе» банкы Социнвестбанктан 500 миллион һумлыҡ кредит алған, 27 июлдә һуңғыһының лицензияһы тартып алынған.
«Социнвестбанк» асыҡ акционерҙар йәмғиәте — Башҡортостанда сауҙа селтәре үҫешкән төбәк банкы. Активтарының күләме буйынса ул төбәктә икенсе урынды (ИнвестКапиталБанктан һуң) биләй. Эшмәкәрлегенең төп йүнәлештәре — кредит биреү һәм ҡиммәтле ҡағыҙҙар баҙарында операциялар башҡарыу.


text:
Башҡортостандағы бөтә төр транспорт хәүефһеҙлеккә тикшереләсәк
Башҡортостанда пассажирҙар ташыусы транспорттың техник торошон пландан тыш тикшереү буйынса эштәр дауам итә. Тикшереүселәр пассажирҙар ташыусы транспорттың бөтә төрөн, шул иҫәптән муниципаль транспортты ла күҙ уңынан ысҡындырмай.
Хәтерегеҙгә төшөрәйек, 11 июлдә «Болғар» теплоходының фажиғәһенән һуң БР Хөкүмәте Премьер-министры Азамат Илембәтов ҡушыуы буйынса һыу транспортының техник торошон тикшереү эштәре башланды.
Башҡортостан Хөкүмәтенең 2011 йылдың 12 июлендәге 882-р һанлы бойороғо менән, транспорттың техник торошо, ҡотҡарыу средстволарының булыу-булмауы, шулай уҡ етерлек кимәлдә булыуы һәм төҙөклөгө, норматив документтар һәм ғәҙәттән тыш хәл осрағында хәүефһеҙлекте ойоштороу тикшерелергә тейеш, тип билдәләнгән.
Документ менән вице-премьер Сергей Афонин етәкселегендәге пассажирҙар ташыу хәүефһеҙлеген тикшереү буйынса ведомство-ара комиссия составы раҫланған, тип хәбәр итә Башҡортостан Республикаһы Хөкүмәтенең матбуғат хеҙмәте.


text:
Төбәктә етемдәргә фатирҙарҙы республика бюджеты иҫәбенә ремонтлаясаҡтарФото: Олег Яровиков
Төбәктә етемдәргә фатирҙарҙы республика бюджеты иҫәбенә ремонтлаясаҡтар
Төбәктә етемдәргә фатирҙарҙы республика бюджеты иҫәбенә ремонтлаясаҡтарФото: Олег Яровиков
Етемдәр һәм ата-әсә ҡарауынан мәхрүм ҡалған балалар республика бюджеты иҫәбенә фатирҙы бер тапҡыр косметик ремонтлауға хоҡуҡ аласаҡ. Тейешле закон проекты шаршамбы БР Хөкүмәте ултырышында ҡаралды.
БР Хөкүмәте Премьер-министры урынбаҫары Лилиә Ғүмәрова әйтеүенсә, етемдәрҙең үҙ милкендә булған кеүек, социаль файҙаланып торорға алынған фатирҙар ҙа ремонтланасаҡ. Бер фатирҙы (йортто) ремонтлау 50 мең һумға тиклем ҡарала.
— Республиканың Мәғаирф министрлығы мәғлүмәттәренә ярашлы, әлеге ваҡытта етемдәрҙең үҙ милке булған 356 фатирға (йортҡа) ремонт талап ителә, — тине Лилиә Ғүмәрова. — Уны эшләүгә 17,8 миллион һум кәрәк. Күҙаллауыбыҙса, республика бюджетының сығымдары 2014 йылда 8,9 миллион һум, 2015-тә – 5,1 миллион һум, 2016-ла 3,7 миллион һум тәшкил итәсәк. Иҫәпләүҙәр урындағы үҙидара органдары заявкаларын иҫәпкә алыу менән эшләнгән.
Ремонт ғариза яҙыу характерын йөрөтәсәк һәм «етемдәргә 18 йәш тулғандан һуң, дәүләт белем биреү ойошмаларын тамамлағандан һуң, социаль учреждениеларҙа торғандан һуң, Ҡораллы Көстәр сафында хеҙмәт иткәс һәм төҙәтеү учреждениеларында булыу срогы тамамланғас бер тапҡыр эшләнәсәк», тип хәбәр итте вице-премьер.
Бөгөнгә Башҡортостанда 16 189 етем һәм ата-әсә ҡарауынан мәхрүм ҡалған бала иҫәпләнә.
Лилиә Ғүмәрова әйтеүенсә, ремонт үткәреүгә яуаплылыҡ муниципалитеттарға йөкмәтелә. Подрядсыларҙы һайлау конкурс нигеҙендә башҡарыласаҡ.
Республика Президенты Рөстәм Хәмитов бүленгән средстволарҙы маҡсатлы файҙаланыу өҫтөндә ҡаты контроль тотоу кәрәклеген һыҙыҡ өҫтөнә алды. Ул шулай уҡ закон проекты авторҙарына торлаҡ ремонтлауға средстволарҙы туранан-тура фатир хужаларына бүлеү мөмкинлеген ҡарарға тәҡдим итте.


text:
Баш ҡалала Халыҡ-ара урам киноһы фестивале еңеүсеһе билдәле булдыФото: сараны ойоштороусылар
Баш ҡалала Халыҡ-ара урам киноһы фестивале еңеүсеһе билдәле булды
Баш ҡалала Халыҡ-ара урам киноһы фестивале еңеүсеһе билдәле булдыФото: сараны ойоштороусылар
ӨФӨ, 2015 йыл, 22 июль. /«Башинформ» мәғлүмәт агентлығы, Ләйлә Аралбаева/.
Өфөлә II Халыҡ-ара урам киноһы фестивалендә Рәсәй режиссеры Илья Чижиковтың «Ушелец» фильмы еңеү яуланы.
Баш ҡалала Милли йәштәр театры янындағы ике фонтан майҙанында II Халыҡ-ара урам киноһы фестивале булды. Сараға меңдән ашыу кеше килде. Фильмдарҙы ҡарағандан һуң тамашасылар мобиль телефондарының экрандары менән оҡшаған фильмдары өсөн тауыш бирҙе, ойоштороусылар махсус прибор ярҙамында яҡтылыҡ көсөн үлсәне. Тауыш биреү һөҙөмтәһендә Илья Чижиковтың «Ушелец» ҡыҫҡа метражлы фильмы еңеү яуланы. Икенсе урында — Джао Васконың «Вагон» (Португалия), өсөнсөлә Алексей Нужныйҙың «Петух» фильмы. Күпселек ҡалаларҙа еңеп сыҡҡан кинотаҫма фестивалдең лауреаты буласаҡ, тип хәбәр иттеләр ойоштороусылар.
Ҡала халҡының һорауы буйынса фестиваль Өфөлә йәнә бер көн дауам итәсәк. Бөгөн, 22 июлдә, шул уҡ урында киске сәғәт 8-ҙә конкурс программаһына инмәгән фильмдар күрһәтеләсәк.
Халыҡ-ара фестиваль 4 июлдә Владивостокта асылды. Хабаровск, Иркутск, Красноярск, Екатеринбург, Новосибирск, Омск һәм Силәбе ҡалаларында фильмдарҙы 25 меңдән ашыу тамашасы ҡараны.
Быйыл ошо сарала ҡатнашыу өсөн 12 илдән 400-ҙән ашыу йәш режиссер үҙҙәренең эштәрен ебәргән. Исемлеккә ете илдән 10 фильм индерелгән. Фильмдарҙы фестивалдә ҡатнашыусы 30 ҡаланың урындағы режиссерҙары, кинематография академияһы һәм йәмәғәт ойошмалары вәкилдәре һайлап алған.


text:
Мортаза Рәхимов Белорет һәм Әбйәлил райондары буйлап эш сәфәрендә
Йома көндө Башҡортостан Президенты Мортаза Рәхимов төбәк буйлап эш сәфәренә сыҡты. Уның маршрутында ике район: Белорет һәм Әбйәлил.
Республика башлығы алдында ҡайһы бер иҡтисади һәм социаль мәсьәләләрҙе хәл итеү бурысы тора. Сәфәр программаһына ярашлы, Президент Белорет металлургия комбинатында буласаҡ, бында бөгөн 11-се ҡатнаш сым цехында һыуыҡ килеш деформацияланған арматура етештереү линияһын сафҡа индереү планлаштырылған. Артабан уны ҡыҙыҡһындырған ҡала объекттары иҫәбендә — балалар поликлиникаһы, торлаҡ төҙөлөшө әүҙем алып барылған микрорайон, ҡаты көнкүреш ҡалдыҡтары полигоны.
Әбйәлил районында Президент иген культураларын урып йыйыу менән танышырға, ауыл участка дауаханаларының береһенә, мәктәпкә һәм "Яҡтыкүл" шифаханаһына инеп сығырға планлаштыра.


text:
Фото:
Конференцияла электротранспортты үҫтереүҙәге яңы технологиялар тикшереләсәк
Фото:
3 — 4 февралдә Өфөлә "Электротранспортты үҫтереүҙәге яңы технологиялар: реалийҙар һәм перспективалар" фәнни-техник конференцияһы үткәреләсәк. Уны ойоштороусылар – Халыҡ-ара Ҡала электр транспорты ассоциацияһы, "Ҡала электр транспорты" Эш биреүселәрҙең йәмәғәт тармаҡ берекмәһе һәм "Башҡортостан троллейбус заводы" асыҡ акционерҙар йәмғиәте.
Конференция Башҡортостан троллейбус заводының 30 йыллығын байрам итеүгә тура килтереп үткәрелә. Конференция программаһында –докладтар һәм ҡатнашыусыларҙың сығыштары, "Башҡортостан троллейбус заводы" асыҡ акционерҙар йәмғиәтенә һәм "Электротранспорт" муниципаль унитар предприятиеһына (Өфө) экскурсиялар.
БР Сәнәғәт һәм тышҡы иҡтисади бәйләнештәр министрлығының матбуғат хеҙмәте хәбәр итеүенсә, конференцияла Рәсәйҙең төрлө ҡалаларынан троллейбус һәм трамвайҙар, комплектлаусы изделиелар, электротранспорт өсөн материалдар етештереүсе предприятиелар вәкилдәре ҡатнашасаҡ. Шулай уҡ RAILONE (Германия, Ноймарк), СКД ТРАДЕ (Чехия) кеүек сит ил компаниялары вәкилдәре лә ҡатнашырға теләк белдерҙе. Электротранспорттың хәҙерге торошо, уны үҫтереү перспективалары һәм камиллаштырыу юлдары тикшереләсәк.
Конференция «Президент-отель» ҡунаҡхана комплексының йыйылыштар залында үткәрелә. Ҡатнашыусылар килә башланы ла инде.


text:
Өфөлә бал йәрминкәһендә 87 тонна бал һатылған
Өфөнөң Совет районында Йәштәр һарайы алдындағы майҙанда үткән ял көндәрендә бал йәрминкәһе уҙғарылды. Быйыл VIII махсус башҡорт балы күргәҙмәһе-йәрминкәһендә һатыу итеү урындарының һаны рекордлы булды, йәғни Башҡортостандың 38 районынан – 384 урын.
Өфө ҡалаһы ҡала округының Совет районы хакимиәтенең мәғлүмәт-аналитика бүлеге хәбәр итеүенсә, йәрминкәлә 87 тонна бал һатылған.
Өс литрлыҡ банкалағы йүкә балына – 1600 һумдан алып, ҡарабойҙай балына – 1400 һумдан алып, сәскә балына 1300 һумдан алып һоранылар. Йәрминкәгә килеүселәргә бал һатып алырға Башҡортостан умартасылыҡ һәм апитерапия буйынса ғилми-тикшеренеү үҙәге белгестәре лә ярҙам итте.
Бал йәрминкәһе сиктәрендә конкурс та үткәрелде. Уны ойоштороусылар булып Өфөнөң Совет районы хакимиәте һәм Башҡортостан умартасылыҡ һәм апитерапия буйынса ғилми-тикшеренеү үҙәге сығыш яһаны. Улар төрлө номинациялар буйынса еңеүселрәҙе билдәләне.
Күсмә Кубок быйыл Йылайыр районына тапшырылды. Иҫегеҙгә төшөрәбеҙ, былтыр ул Нуриман районында булғайны.
Өфөнөң Совет районы хакимиәте еңеүселәргә ҡиммәтле бүләктәр тапшырҙы. Махсус күргәҙмәлә әүҙем ҡатнашҡандары өсөн 30 бал продукцияһын етештереүсе рәхмәт хатына лайыҡ булды.
Бал йәрминкәләрен үткәреү йолаһы Өфөлә генә түгел, Башҡортостандың башҡа ҡала һәм ауылдарында ла дауам итәсәк. Республикабыҙҙы юҡҡа ғына бал иле тип атамайҙар бит.


text:
Башҡортостан граждандарға социаль ярҙам күрһәтеү өсөн 18 миллион һумдан ашыу аҡса аласаҡ Фото: Андрей Старостин
Башҡортостан граждандарға социаль ярҙам күрһәтеү өсөн 18 миллион һумдан ашыу аҡса аласаҡ
Башҡортостан граждандарға социаль ярҙам күрһәтеү өсөн 18 миллион һумдан ашыу аҡса аласаҡ Фото: Андрей Старостин
ӨФӨ, 2015 йыл, 14 октябрь. /«Башинформ» мәғлүмәт агентлығы, Ғәлиә Нәбиева/.
Башҡортостан граждандарҙың айырым категорияларын социаль яҡлауға һәм уларға ярҙам күрһәтеүгә 18 миллион 710 мең һум аҡса аласаҡ. Рәсәй Хөкүмәте Рәйесе Дмитрий Медведев 2015 йылда төбәктәргә социаль йүнәлешле коммерцияға ҡарамаған ойошмаларға төбәк ярҙамы программаларын бойомға ашырыу өсөн субсидиялар бүлеүҙе раҫланы.
621 миллион һум күләмендәге субсидиялар конкурс буйынса һайлап алынған 55 субъект араһында бүленгән. Улар төбәктәрҙең социаль йүнәлешле коммерцияға ҡарамаған ойошмаларға ярҙам программаларын ғәмәлгә ашырыуға булышлыҡ итәсәк.
Финанс ярҙамы «Граждандарға социаль ярҙам» дәүләт программаһы сиктәрендә күрһәтелә.
Һайлап алыуҙа ҡатнашыу өсөн 74 төбәк ғариза биргән, шуларҙың 55-е конкурс еңеүселәре тип танылған.


text:
Баймаҡ районында уҡыусылар дәрестә өшөп ултыра
Баймаҡ районының Бикеш һәм Ҡуянтау ауылдарында балалар һалҡын бинала уҡый. Мәктәптәрҙә ремонтты ишектәрҙе асып ҡуйып үткәрәләр, күмерҙе экономиялайҙар. Һөҙөмтәлә уҡыу кластарында температура санитар нормалар буйынса 18-20 градус урынына 13 градус кимәлендә генә.
Быны район прокурорҙары сираттағы тикшереү ваҡытында асыҡланы. Ҡағиҙә боҙоуҙар тураһында улар район хакимиәтенә хәбәр итте һәм уларҙы бөтөрөргә ҡушты. Уҡыу йорттарына ҡарата административ эш ҡуҙғатылды, уны “Роспотребнадзор”ҙың Башҡортостан буйынса идаралығында ҡараясаҡтар, тип хәбәр иттеләр БР Прокуратураһы матбуғат хеҙмәтенән.


text:
Өфөлә «Урал моңо» фестиваленең гала-концерты Салауат Юлаев майҙанында үтәсәкФото: Олег Яровиков
Өфөлә «Урал моңо» фестиваленең гала-концерты Салауат Юлаев майҙанында үтәсәк
Өфөлә «Урал моңо» фестиваленең гала-концерты Салауат Юлаев майҙанында үтәсәкФото: Олег Яровиков
Башҡортостанда «Урал моңо — 2014» XVII Халыҡ-ара төрки йәштәренең музыкаль ижады конкурс-фестивале бара. 28 майҙа Башҡорт дәүләт филармонияһының ҙур алында Рәсәйҙең төрки телле төбәктәренән һәм илдәрҙән 53 кеше беренсе турҙа ҡатнашты. Икенсе тур бөгөн уҙасаҡ, унан һуң ҡатнашыусылар концерт менән Дәүләкән районына сығасаҡ һәм Башҡортостандың матур урындарының береһен – Асылыкүлде күрәсәк. Шул арала жюри ағзалары еңеүселәрҙе билдәләйәсәк. 30 майҙа Салауат Юлаев майҙанында фестивалдең гала-концерты ойошторола. Бер ни тиклем ул фестивалдең төп майҙансығы – элекке «Нефтселәр» мәҙәниәт һарайы реконструкциялауҙа булыуы менән бәйле.
— Фестиваль республикала 1992 йылдан алып уҙғарыла, — тине «Башинформ» мәғлүмәт агентлығында матбуғат конференцияла Башҡортостан мәҙәниәт министры урынбаҫары Рәнис Алтынбаев. — Унда Төркмәнстандан тыш бөтә төрки телле халыҡтар һәм илдәр ҡатнашты. «Урал моңо» бөтә Евразия киңлеген яулаған тип әйтергә була.
Быйыл фестивалдә биш ил Төркиә, Әзербайжан, Ҡаҙағстан, Ҡырғыҙстан, Гагаузия – Молдова, һәм Рәсәйҙең 14 төбәге ҡатнаша.
— Беҙҙең маҡсат – мәҙәни бәйләнештәр булдырыу, — тип билдәләне «Урал моңо» фестиваленең жюри рәйесе Урал Иҙелбаев. — Шул уҡ ваҡытта халыҡ-ара дуҫлыҡты нығытыу өсөн мәҙәни алмашыуҙарҙан яҡшыраҡ бер нимә лә уйлап табылмаған.
— Беҙҙең фестивалдә иң мөһиме еңеүсене билдәләү түгел. Иң мөһиме – беҙҙең бергә йыйылыуыбыҙ, төрки донъя мәҙәниәтенең еңеүе, ә ҡалғандар уны нисек һаҡлауыбыҙҙы күрәсәк, — тип белдерҙе Төркиәнән жюри ағзаһы Нәзилә Аббаслы.


text:
Бөгөн – Халыҡ-ара балалар китабы көнө
Бөгөн Халыҡ-ара балалар китабы көнө билдәләнә. Был ваҡиға айҡанлы республиканың китап нәшер итеүселәрен һәм йәш китап уҡыусыларын Башҡортостан Республикаһының Матбуғат һәм киң мәғлүмәт саралары буйынса агентлығы етәксеһе Борис Мелкоедов ҡотланы. Ведомство башлығы Халыҡ-ара балалар китабы көнөн «иң яҡты байрамдарҙың береһе» тип атаны.
— 1967 йылдан башлап Халыҡ-ара балалар китабы советы башланғысы һәм ҡарары буйынса 2 апрелдә, бөйөк әкиәтсе Ханс Кристиан Андерсендың тыуған көнөндә, бөтә донъя Халыҡ-ара балалар китабы көнөн билдәләй. Был яңы быуындарҙың рухи һәм интеллектуаль үҫешен формалаштырыуҙа балалар китабының ҙур роль уйнауы хаҡында һөйләй. Әлеге байрам бәләкәй китап уҡыусыларыбыҙҙы онотмаҫҡа саҡыра һәм ололарға уларҙың да ҡасандыр бала булыуҙары хаҡында иҫкә төшөрә, — тиелә Матбуғат һәм киң мәғлүмәт саралары буйынса агентлыҡ етәксеһенең ҡотлау хатында.
Борис Мелкоедов китап нәшер итеүселәргә «яңы быуын кешеләре тағы ла таҙараҡ, бер-береһенә һәм уратып алған донъяға кешелеклерәк булһын өсөн, артабан да балалар өсөн ҡыҙыҡлы һәм мауыҡтырғыс китаптар нәшер итеүҙәрен» теләне.


text:
Әле, ул дүрт йыл дауамында башлап, беренсе версияһы буйынса transposh өсөн WordPress ине выпущена. Һәм, ысынлап та ла,, беҙ үтте бик оҙайлы юл.
Буйынса transposh ҡулланалар мең сайттар бөтә интернет, һәм бездә бик күп бәхетле кулланыусылар (and a few less happy ones 🙂 ).
Был версия, 0.9.2, шулай булһа, беҙ хәҙер булырға тейеш, һуң дүрт йыл беҙ көткәнгә, бер версия (ихтимал булған, хатта ике) ине уҡ освобожден. Ай-һай, күренә, тормош түгел, һирәк действие шулай итеп, һеҙ нисек уны йыйынаһы.
Исеме, әлеге вазифаны ысынлыкта ҡарай яңача үҙ-үҙен тотошо парса етәксе һ. б., беҙ менән осраша &һәм nbsp; (ул булырға тейеш неравный пробел) беҙ, дөрөҫөн әйткәндә, разбит ике фразу, был шаҡтай тулы противоположное булыуына әйберләр тейеш ине. Шулай тип өмөтләнәм, хәҙер был хата Исправлена, һәм беҙ күберәк түгел ломать!
Башҡа үҙгәрештәр үҙ эсенә:
- База ярҙам интеграция woocommerce
- Предопределить осраҡта, ҡасан башҡа плагины темалар йәки уята process_page атарға преждевременно
- Төнәтергә ҡаршы баг, бер ҡасан тәржемә үк пәйда пунктында бер тапҡыр күберәк
- Был Bing ике телдә өҫтәнеләр
- Хатаны төнәтергә сообщает dserber тыйыу телен һайлап алыу постына, унда translate_on_publish ине отключены
- Алмаштырыу өсөн .po файлдар, Төрөк Теле Тәржемә Итеү Омер Фарук Карабулут
Һезгә шар был версия! Был бойороҡ! 🙂


text:
«Газпром» һәм Урал тау-металлургияһы компанияһы вәкилдәре Башҡортостанда Нефть химияһы аҙналығында ҡатнаша
ӨФӨ, 2015 йыл, 7 май. /«Башинформ» мәғлүмәт агентлығы, Эльвира Латипова/.
Майҙың өсөнсө декадаһында Өфөлә Нефть химияһы аҙналығы уҙғарыла. Был — Рәсәй һәм яҡын сит илдәр өсөн мөһим ваҡиғаларҙың береһе. Башҡортостан күргәҙмәләр компанияһынан хәбәр итеүҙәренсә, «Газпром», «Урал тау-металлургия компанияһы», «Росэнергоатом», «Лукойл» асыҡ акционерҙар йәмғиәттәре һәм башҡа холдингтар, компанияларҙың эшлекле даирә вәкилдәре, Рәсәй төбәктәре делегацияларының килеүе планлаштырыла. ШОС һәм БРИКС илдәренән нефть химияһы вәкилдәрен дә көтәләр. Тармаҡтың 400 самаһы әйҙәүсе белгестәре үҙҙәренең ҡатнашасаҡтарын раҫланы.
«Газ. Нефть. Технологиялар 2015» күргәҙмәһе Нефть химияһы аҙналығының төп ваҡиғаһы буласаҡ. Ул «ВДНХ-Экспо» күргәҙмәләр комплексының 14 мең квадрат метр майҙанын биләйәсәк. Күргәҙмә 20-23 майҙа эшләй.
Сараны Рәсәй Энергетика министрлығы,Сауҙа һәм сәнәғәт министрлығы, Тәбиғәт ресурстары һәм экология министрлығы ярҙамы менән Башҡортостан Хөкүмәте, Сәнәғәт һәм инновациялы сәйәсәт министрлығы, республиканың Сауҙа-сәнәғәт палатаһы, Башҡортостан күргәҙмәләр компанияһы ойоштора.